J. Koreja: Rekordan broj dnevnih slučajeva, nove mere danas\nTanjug 8. aprila 2021. 09:11\nSEUL – Južna Koreja prijavila je 700 novih slučajeva korona virusa, što je najveći dnevni broj od početka januara, a premijer Čung Sje-kun je danas ponovio upozorenja da će verovatno biti potrebne nove mere socijalnog distanciranja.\nRojters prenosi da jučerašnji podaci Korejske agencije za kontrolu i prevenciju bolesti (KDCA) u poređenju sa prosečno 477 slučajeva prošle nedelje ukazuju da bi se zemlja mogla suočiti sa četvrtim talasom infekcija Kovid-19.\n„Ako četvrti talas infekcija postane realnost, proces vakcinacije će biti neizbežno poremećen, a biće zadat i veliki udarac našoj ekonomiji“, izjavio je premijer Čung Sje-kun na sastanku vlade.\nRojters prenosi da su vlasti u sredu saopštile da će privremeno obustaviti upotrebu vakcine AstraZeneka protiv KOVID-19 kod osoba mlađih od 60 godina, dok ne bude podvrgnuta novim kontrolama u Evropi, a izdato je i odobrenje za vakcinu Džonson i Džonson kako bi se ona što pre uvela u protokol imunizacije.\nZvaničnici su najavili i da će paket novih mera protiv Kovid-19 biti objavljen danas, a trenutno se u Južnoj Koreji privatna okupljanja ograničavaju na najviše četiri osobe.


Dodik pravi entitetsku vojsku i priprema teren za ruske i srbijanske obavještajce, OHR “nema ništa dodati” - Bportal.ba - Najvažnije vijesti iz BiH\nPovodom Nacrta zakona o izmjenama i dopunama Zakona o policiji i unutrašnjim poslovima RS-a, a koje predviđaju mogućnost “legendiranja”, odnosno skrivanja identiteta stranih policijskih službenika i obavještajaca potpisom direktora Policije RS-a, kontaktirali smo Ured visokog predstavnika (OHR) u BiH.\nČlanom 7. stavovima (5), (6) i (7) ovog Nacrta, kojeg je utvrdila Vlada RS-a i koji će se pred zastupnicima u Narodnoj skupštini RS-a naći na sjednici 16. aprila, direktno se krši Ustav BiH, Zakon o krivičnom postupku i Evropska konvencija o ljudskim pravima te se, primjera radi, otvara mogućnost skrivanja identiteta ruskih ili srbijanskih obavještajaca tokom provođenja aktivnosti u našoj zemlji.\nUzimajući u obzir da je ovo pitanje u direktnoj nadležnosti OHR-a, upravo smo toj instituciji poslali upit.\n– Ured visokog predstavnika nema ništa dodati na jučerašnju zajedničku izjavu kojoj se pridružio i OHR – kratko su nam kazali iz te institucije.\nU jučerašnjoj zajedničkoj izjavi ambasada SAD-a, Njemačke i Velike Britanije te OHR-a o nacrtima zakona u RS-u se, podsjećanja radi, ističe da “politički lideri u BiH trebaju provesti reforme koje zemlju približavaju demokratskim normama i evropskim standardima”. Nedavne inicijative i retoriku u RS-u, dodaje se, vide kao udaljavanje od tih standarda.\nMeđutim, u zajedničkoj se izjavi u potpunosti referiraju na Zakon o javnom redu i miru i Zakon o javnom okupljanju. O Nacrtu zakona o izmjenama i dopunama Zakona o policiji i unutrašnjim poslovima RS-a – ni riječi.\nTo zakonsko rješenje također podrazumijeva i uvođenje rezervnog sastava policije, što stručnjaci smatraju za militarizaciju entitetske policije. Iz OHR-a su povodom uvođenja rezervnog sastava policije prije nekoliko dana kazali da “zajedno sa partnerima u međunarodnoj zajednici razmatraju ovo pitanje”.\nNa upit Faktora iz novembra 2018. godine, kada je pokrenuta inicijativa da se Zakonom o policiji i unutrašnjim poslovima RS-a uvede rezervni sastav policije i kada je bilo vrijeme da se adekvatnom reakcijom izvrši pritisak na zvaničnike u tom bh. entitetu, iz OHR-a nam je odgovoreno da “ne može komentirati hipotetičke namjere”. Danas, kada je “hipotetička situacija” prerasla u konkretan Nacrt zakona koji će, izvjesno je, biti usvojen na narednoj sjednici Narodne skupštine RS-a, OHR očiglednu militarizaciju entitetske vojske još “razmatra sa partnerima u međunarodnoj zajednici”.\nSvojevremeno je i entitetski referendum za OHR bio “hipotetička kategorija”, sve dok jedan takav nije organiziran u entitetu RS. Umjesto konkretnih mjera i adekvatnih sankcija za kršenje civilnog aspekta Dejtonskog mirovnog sporazuma, o kojem upravo visoki predstavnik vodi računa, javnost je dobila iskazanu duboku zabrinutost i deklarativne oštre osude.\nOznačeno: entitetska vojska, legendiranje, milorad dodik\nSarajevo: Izvučena tijela tri osobe nastradale u teškoj nesreći, traga se za četvrtom


PARTIZAN OČEKIVANO PRVI: Dečaci Partizana maksimalni, pored njih na finalni turnir ide i Vojvodina (VIDEO)\nNaslovna / Vaterpolo / Srbija / PARTIZAN OČEKIVANO PRVI: Dečaci Partizana maksimalni, pored njih na finalni turnir ide i Vojvodina (VIDEO)\nMladi vaterpolisti Partizana pobedili na polufinalnom turniru Kupa Srbije\n2017-03-05 13:01 > 22:19\nPartizan je na polufinalnom turniru KupaSrbije za dečake rođene 2002. godine i mlađe, osvojio prvo mesto. Pored "crno-belih" u finale ide i Vojvodina.\n“Crno-beli” dečaci su u prvom kolu savladali ekipu Vojvodine rezultatom 9:2, dok je u drugom meču kragujevački Radnički bio bolji od ekipe Zemuna rezultatom 7:4. U drugom kolu pred Partizanom je pao i Radnički, a rezultat je bio 15:5, dok je Vojvodina savladala Zemun 10:6. U poslednjem kolu Vojvodina je savladala Kragujevčane u vrlo neizvesnom meču rezultatom 5:4, dok je Partizan ubedljivo savladao Zemun rezultatom 15:1.\nIz grupe koja je igrana u Subotici plasman na finalni turnir ostvarili su Spartak Prozivka i Crvena Zvezda, a danas su im se zvanično pridružili i Partizan i Vojvodina.\nFinalni turnir će se najverovatnije igrati u Novom Sadu 1. i 2. aprila.\nSve snimke utakmica ekskluzivno pogledajte na SUPERSPORT365 youtube kanalu.\nU drugoj polufinalnoj grupi koja je igrana u Subotici je sve poznato. Plasman su ostvarili domaća ekipa Spartak Prozivka I drugoplasirana Crvena Zvezda, dok su kratkih rukava ostale ekipe Taš-a i Rasine.\nPrvo kolo: Vojvodina - Partizan 2:9,Zemun - Radnički 4:7 Drugo kolo: Vojvodina - Zemun 10:6, Partizan - Radnički 15:5 Treće kolo: Vojvodina - Radnički 5:4, Partizan - Zemun 15:1.\nPlasman: Partizan 9, Vojvodina 6, Radnički 3, Zemun bez bodova\nPPrvo kolo: Spartak Prozivka - Taš 15:3, Crvena zvezda - Rasina 10:8. Drugo kolo: Spartak Prozivka - Rasina 17:6, Crvena zvezda - Taš 7:6.Treće kolo: Rasina - Taš 8:9, Spartak Prozivka - Crvena zvezda 8:4.\nPlasman: Spartak Prozivka 9, Crvena zvezda 6, Taš 3, Rasina bez bodova\nSLUČAJ "BONUĆI" ZAKLJUČEN: Nakon svađe sa Alegrijem ipak ostaje u klubu!\nNEKAD I SAD: Igrao u finalu Lige šampiona,a danas otpušten u drugoligašu!\nNBA DOBILA SVOG "KECMANA": Koš koji se retko viđa! (VIDEO)\nUHVATILA GA NERVOZA: Ristiću, vodi računa sta pričaš!\nPrethodna BEOGRAĐANI ŽELE FINALE: Vaterpolisti Partizana otputovali na polufinalni turnir Kupa Srbije


Jedna od ključnih prednosti eInspektora jeste unapređenje transparentnosti inspekcijskog nadzora i na jedan klik biće moguće dobiti broj prijava inspekcija, broj nadzora po inspekcijama, oblastima ili okruzima, izrečenim merama i niz drugih važnih statističkih podataka.\nU sredu 10. juna u hotelu Hajat, Ministarstvo državne uprave i lokalne samouprave, Kancelarija za IT i eUpravu i NALED organizovali su 26. sednicu Koordinacione komisije za inspekcijski nadzor na kojoj je zvanično obeležen početak rada 36 republičkih inspekcija u informacionom sistemu eInspektor.\nNa skupu su predstavnicima 32 inspekcije uručeni sertifikati za položene obuke za rad u novom sistemu kroz koje je prošlo više od 1.500 inspektora. Takođe, za potrebe rada u sistemu eInspektor Kancelarija za IT i eUpravu je obezbedila 1.340 laptop računara, kvalifikovane elektronske sertifikate i bežični pristup internetu u svim inspekcijama, tako da od danas sve inspekcije u punom kapacitetu rade u eInspektoru.\nNa svečanom delu sednice predsednica Vlade Srbije Ana Brnabić istakla je značaj reforme inspekcija za bolјe uslove poslovanja i smanjenje sive ekonomije u Srbiji. „Danas inspekcije sve ređe posećuju privrednike, ostvaren je savetodavni odnos inspektora prema lokalnoj privredi, a inspektori konačno dobijaju adekvatne uslove za rad“, rekla je premijerka. Ona je naglasila da je digitalizacija važna u svakoj oblasti rada u javnoj upravi i da će nov informacioni sistem eInspektor doneti ono što je suštinski važno za svakog privrednika – koordinisan i transparentan nadzor.\nSledeći korak u reformi je povećanje broja inspektora i bolјi uslovi za rad, najavio je ministar državne uprave i lokalne samouprave Branko Ružić. On je istakao da je manjak inspektora evidentan u skoro svakoj inspekciji i svakom delu Srbije, koja u odnosu na EU ima 2,5 puta manje inspektora u odnosu na broj stanovnika. Otuda i paradoksalne situacije da u pojedinim okruzima nema inspektora u određenim oblastima. “Očekujem da se ovih dana na sednici vlade donese odluka kojom će se zaposliti novih 1.272 inspektora“, rekao je ministar i dodao da je nedavno Vlada Srbije usvojila uredbu kojom je omogućeno da republički inspektori dobiju zvanje samostalnog savetnika i veće plate.\nDirektor Kancelarije za informacione tehnologije i eUpravu Mihailo Jovanović pojasnio je da se sada sa uvođenjem ukupno 36 inspekcija u nov informacioni sistem eInspektor ujednačava njihov rad, unapređuje inspekcijski nadzor i stvara svojevrsna kartoteka srpske privrede. „Preko Portala eUprava privredni subjekti će moći da vide sve nalaze inspekcija, rizike u nadzoru i samim tim će moći da pobolјšaju svoje poslovanje“, kazao je Jovanović.\nReformu inspekcija u Srbiji snažno podržava i Evropska banka za obnovu i razvoj (EBRD) koja je u saradnji sa NALED-om uspostavila Jedinicu za podršku Koordinacionoj komisiji za inspekcijski nadzor. Direktorka EBRD za Zapadni Balkan Žužana Hargitai naglasila je da je koordinacija inspekcija bila klјučna za uspeh ove reforme. Ona je istakla i da će podržati narednu aktivnost – formiranje kontakt centra za podnošenje prijava ka svim inspekcijama na jednom mestu.\nJedinstveni kontakt centar jedna je od inicijativa NALED-a koji bi građanima i privredi olakšao prijavlјivanje slučajeva poslovanja u sivoj zoni i omogućio efikasnije reagovanje inspekcija. NALED je u saradnji sa Ministarstvom državne uprave doprineo uvođenju novih instituta u inspekcijskoj kontroli kroz izmene Zakona o inspekcijskom nadzoru za koji danas 60% privrednika ističe da je pobolјšao otkrivanje sive ekonomije, a uz podršku vlada Holandije i Norveške omogućio uvođenje sporazuma o priznanju prekršaja u oblasti sive ekonomije, kao i jačanje upravnog nadzora nad radom inspekcija.\nSistem eInspektor predstavlja jedinstveni softver koji povezuje republičke inspekcije. Do kraja godine očekuje se umrežavanje preostalih sedam inspekcijskih organa, kao i povezivanje sa sistemima Poreske uprave, Carine, registrom poljoprivrednih gazdinstava, sistem eDozvole i dr. U okviru eInspektora je evidentirano 1,9 miliona subjekata i objekata inspekcijskog nadzora u Srbiji i četiri inspekcije koje su uključene u sistem kroz pilot fazu projekta u 2018. već su pokrenule 10.000 predmeta kroz novi softver. Jedna od ključnih prednosti eInspektora jeste unapređenje transparentnosti inspekcijskog nadzora i na jedan klik biće moguće dobiti broj prijava inspekcija, broj nadzora po inspekcijama, oblastima ili okruzima, izrečenim merama i niz drugih važnih statističkih podataka.


pink.rs | Brnabić u Veneciji: Prikazati Srbiju kao zemlju koja stvara (FOTO)\nBrnabić u Veneciji: Prikazati Srbiju kao zemlju koja stvara (FOTO)\nPredsednica vlade Ana Brnabić obišla je danas Paviljon Srbije na 58. Međunarodnoj izložbi savremene umetnosti u Veneciji-Bijenale 2019. i poručila da je treba predstaviti Srbiju u drugačijem svetlu, kao zemlju koja stvara.\nIzvor: Tanjug, Foto: Tanjug/Vlada Srbije/Slobodan Miljević\n-Stvara ideje, inovacije, tehnologiju, prelepu umetnost, muziku, film - rekla je Brnabić, koju je lično dočekao i proveo kroz postavku umetnički direktor Bijenala Ralf Rugof.\nPremijerka je istakla da naša zemlja ima mnogo toga da ponudi svetu i naglasila da u Veneciji boravi kako bi podržala srpske umetnike, pre svega Đorđa Ozbolta, koji predstavlja Srbiju sa projektom "Povratak gubitka memorije".\nAutor: Tanjug/Vlada Srbije/Slobodan Miljević\nBrnabić je ponovila da bez investiranja u kulturu i obrazovanje, nema jakog, modernog društva i jake moderne ekonomije u 21. veku.\n-Drago mi je da se još jedne godine Srbija predstavlja u najboljem svetlu - rekla je Brnabić.\nOna je dodala da će prisustvovati i prijemu, koji organizuje Srbije, gde će se, kako je najavila, sresti sa velikim brojem umetnika iz celog sveta i predstavnicima drugih zemalja na Bijenaleu. Bijenale ove godine održava se pod sloganom "Da živite u zanimljivim vremenima" (May You Live in Interesting Times).\nPrvi jugoslovenski paviljon je otvoren 1938. godine na ostrvu Sveta Jelena u Đardinima, kao deo većeg kompleksa koji je obuhvatao pet istovetnih izložbenih prostorija. Na ovogodišnjem Bijenalu u Veneciji biće predstavljeno 90 nacionalnih paviljona.\nZa centralnu izložbu, koja će se odvijati u centralnom paviljonu u Đardinima i u starom Arsenalu, umetnički direktor Ralf Rugof je odabrao 79 umetnika iz svih krajeva sveta. Platforma Srbija stvara/Serbia Creates, nastala je na inicijativu predsednice vlade, a na predlog njenog Saveta za kreativne industrije.\nOna obuhvata sistemske mere za razvoj sektora kreativnih industrija i inovacija, kao i jačanje kulturne diplomatije i pozicioniranje Srbije kao zemlje kreativnih, inovativnih i autentičnih ljudi i ideja.


200 000 rezervista čeka isplatu dnevnica - juGmedia\nKURŠUMLIJA – Prema podacima udruženja učesnika rata čak 200 000 rezervista čeka isplatu dnevnica.Dejan Milošević predsednik kuršumlijskog udruženja „Gvozdeni puk“ koje okuplja učesnike rata tvrdi da je to broj onih kojima sleduju naknade za učešće u ratu 1999. godine.\n„To su svi ljudi koji su učestvovali u ratu i svi treba da dobiju novac, posle odluke suda u Strazburu. To je ogroman novac, jer u proseku po učesniku je 250. 000 dinara. Ipak, država mora da nađe neki modul i da izvrši svoju obavezu prema onima koji su učestvovali u ratu „- kaže Milošević .\nMilošević i kuršumlijske rezervisti među prvima organizovali proteste i zatražili isplatu dnevnica .\nVozač mopeda zadobio teške povrede\nNIŠ - U ponedeljak, 8. decembra na sceni Narodnog pozorišta gostuje predstava „ZAŠTITA PRE SVEGA“ (više…)\nLESKOVAC - Uplatom od 864.000 dinara na račune političkih stranaka koje imaju predstavnike u lokalnom parlamentu, grad Leskovac je u potpunosti…


Ivana Karamarković – K Building Managers\nIVANA KARAMARKOVIĆ – RADNA BIOGRAFIJA\nIvana Karamarković je pasionirani profesionalac sa preko 12 godina iskustva u sektoru upravljanja nekretninama, odgovorna, pouzdana i vrlo uspešna u kreiranju, vođenju i održavanju izuzetnih odnosa sa klijentima. Ona poseduje pozitivan stav, izuzetne organizacione sposobnosti i vrlo je odgovorna i precizna u obavljanju poslovnih zadataka.\nO tome svedoči i podatak da je u kompanijama gde je radila imala izuzetne zasluge za stvaranje izvanrednih odnosa sa klijentima i bila birana da učestvuje u kreiranju globalnog programa pod nazivom “Service Excellence”, koji je osmišljen da garantuje isti standard usluga u celom svetu i obezbedi mere za bolje razumevanje klijenata i građenje lojalnosti klijenata.\nIvana je izuzetno vešta u planiranju, organizovanju i izvršavanju brojnih poslovnih aktivnosti u zadatim rokovima. Tokom godina rada na poslovima upravljanja nekretninama, bavila se svim aspektima ovog posla, počev od vođenja svih poslovnih operacija, poslova tehničkog održavanja, upravljanja kompletnom administracijom objekata, kao i komunikacijom sa svim relevatnim pravnim licima kako bi se osiguralo usklađivanje sa lokalnim zakonima i procedurama.\nMeđu brojnim klijentima sa kojima je sarađivala ističu se kompanije USSteel, Philip Morris, Cooper Tire, i mnoge ambasade i rezidencije. Među svoje najveće uspehe, nabraja uspešno koordinisanje i organizovanje tenderske dokumentacije za usluge Upravljanja nekretninama i prateće usluge vezane za ljudske resurse za kompaniju Philip Morris gde je tri puta zaredom osvojen tender za ove usluge.\nNa ovim poslovima Ivana je bila zadužena za superviziju svih poslovnih operacija vezanih za upravljanje nekretninama i prateće usluge vezane za ljudske resurse za područje cele Srbije (Beograd, Niš, Kruševac, Smederevo) i Makedonije (Skoplje i Prilep).\nKao menadžer za ključne klijente bila je zadužena i za kompletan menadžment sledećih objekata Ablok – Novi Beograd, Savada – Novi Beograd i Golf 8 – Banovo brdo.\nNeke od poslovnih aktivnosti kojima se Ivana aktivno bavila su sledeće:\nUpravljanje svim poslovnim operacijama na projektima Ablok, Savada i Golf 8 koje se tiču održavanja i upravljanja sa posebnim akcentom na praćenju, merenju i podizanju kvaliteta usluga.\nKoordinacija i kontrola svih usluga održavanja i administracije sa ciljem povećanja efikasnosti i kvaliteta pruženih usluga, usklađivanja sa tehničkim i bezbedonosnim standardima kao i standardima po pitanju usluga čišćenja i održavanja.\nStaranje o nedeljnim i mesečnim planovima održavanja kao i o redovnim i vanrednim popravkama, projektima sanacije, projektima reciklaže otpada i planovima redovnih i vanrednih inspekcija objekata.\nSupervizija osoblja zaduženog za održavanje, kao i svih podizvođača angažovanih na poslovima održavanja, kontrola aktivnosti koje se odnose na odlaganje i reciklažu smeća, obezbeđenje zgrade, radne naloge i reklamacije, alokaciju parking prostora i dr.\nPriprema i izada periodičnih analiza, izveštaja o izvršenim i planiranim radovima, finansijskih izveštaja, planova održavanja, procena potrebnih investicionih i tekućih radova i dr.\nAdaptacija i implementacija inicijalnih pravila i procedura, kontinualno praćenje pravne regulative i propisa koji se odnose na oblast stanovanja i održavanja stambenih zgrada, kao i praćenje aktuelnih tržišnih trendova vezanih za upravljanje nekretninama.\nUpravljanje administracijom – kreiranje Protokola o preuzimanju nekretnina i Inventar lista, administracija računa za komunalne i servisne usluge sa plaćanjem i redovnom evidencijom i izveštavanjem.\nSaradnja sa podizvođačima, bezbedonosnim kompanijama i dr., administracija ugovora sa podizvođačima , rešavanje raznih upita i zahteva od strane klijenata, prijem i plaćanje faktura\nU skladu sa svojim uverenjem da je konstantno učenje neophodno za dalji profesionalni razvoj, Ivana odlučuje da se usko specijalizuje za profesionalno upravljanje stambenim zajednicama i u decembru 2017. polaže ispit za profesionalnog upravnika.\nPoseduje i sledeće sertifikate:\n(2018) – Licenca za Profesionalnog upravnika broj 528\n(2015) –Sertifikat o uspešno završenoj Školi ljudskih resursa – šest različitih modula dizajniranih da pokriju sve važne aspekte vezane za oblast ljudskih resursa u organizaciji Škole za ljudske resurse Instituta za ekonomsku diplomatiju u Srbiji.\n(2013-2017) Serije psiholoških i komunikacijskih treninga i radionica – “Komunikacija sa nekoliko specifičnih tipova teških ljudi”, “Emotivna inteligencija” (NVO Licem u lice, Beograd), “Neverbalna komunikacija” (Oli, Srpsko psihološko društvo), različite radionice i seminari u oraganizaciji Društva grupnih analitičara u Beogradu i mnogi drugi.\n(2012) Asertivna komunikacija – veštine i tehnike Psihopolis Institut, Novi Sad\n(2011) Emotivna inteligencija u poslovnom okruženju – Kursevi na temu emotivne inteligencije u liderstvu, e-marketingu i komunikaciji i iskustvena radionica na temu “Šest tipova ličnosti u poslovnom okruženju”, u organizaciji juniorske komore JCI – Junior Chamber International.\n(2010) LEED Green Associate – Pripremni kurs za LEED sertifikaciju, održan od strane Devin Saylor LEED AP pod pokroviteljstvom USAID Competitiveness Project.\n(2009) USAID MEGA Project – Municipal Economic Growth Activity – Radionice na temu novog menadžmenta i održavanja rezidencijalnih zgrada u Srbiji kao i neophodnim zakonskim regulativama.\n(2008) Persuasive Presentation Skills and Professional Assessment Skills Course – Trening održan od strane Gerald Clerx-a sa fokusom na komunikaciju, prezentaciju, prodajne veštine i metode za uspešno postizanje profesionalnih ciljeva.\n(2007) International Property Management Congress, Vienna – Prvi internacionalni kongres na temu Upravljanja nekretninama održan u Hofburg kongresnom centru, pod pokroviteljstvom Property Congress Management GmbH na temu “Održavanje, popravke i rehabilitacija nepokretnosti”\nTamara Krpović →


Rvović: Vratićemo Priboj na mapu značajnih industrijskih centara | ZLATIBORSKE NOVINE\n08/11/2018 08/11/2018 zlatiborske.rs PRIBOJ\nU Priboju smo svi jedan period izgubili veru u ovaj grad i u činjenicu da nešto može da bude od od njega.Ali imali smo neverovatnu sreću da Srbiju tada vodi premijer, kao što je Aleksandar Vučić. On je verovao kad mi nismo, čak i kad smo digli ruke od FAP-a, on nije i cela Vlada se uključila da pomogne Priboju”, rekao je predsednik opštine Priboj Lazar Rvović u direktnom uključenju u Jutarnji program televizije Pink.\nPrema rečima predsednika opštine u Slobodnoj zoni nisu subjekti koji jeftino plaćaju radnu snagu i da se tu ne rade prosti poslovi, već oni koji zahtevaju veliku stručnost i kvalifikovanu radnu snagu.\n,,Za nas je ovo izuzetno bitno, jer želimo da sačuvamo i zadržimo mlade ljude. U narednom periodu hoćemo da u tom drugom pravcu, koji je dugotrajan proces, od Priboja napravimo i Univerzitetski centar. Imamo u planu da kupimo jedan objekat i prilagodimo ga za smeštaj i da stvorimo stvorimo dobre uslove za školovanje. Tu hoćemo da dovedemo državne univerzitete, odnosno, one univerzitete i fakultete koji će školovati pravu potrebnu radnu snagu, jer želimo da školujemo pravi kadar koji će moći da radi u Priboju ili bilo gde na svetu”, rekao je Rvović.


Jedan od osnivača civilne organizacije Mađarski pokret (MP) Tamaš Korhec pozvao je danas Savez vojvođanskih Mađara (SVM) da prestane da šikanira i preti članovima ovog pokreta.\nKorhec je na konferenciji za novinare Mađarskog pokreta u Subotici rekao da su članovi ove civilne organizacije od samog osnivanja izloženi kontinuiranom šikaniranju, što se ogleda u raznim pritiscima putem telefona, direktnim i indirektnim pretnjama, smenama, a pojedini članovi su izgubili i posao samo zbog toga što imaju drugačije stavove i jer su članovi Mađarskog pokreta.\n„Najdrastičniji slučajevi se vezuju za novinare Mađar soa koji se kontinuirano šikaniraju. Svi urednici, koji su ujedno i osnivači pokreta, a bili su na višim položajima, smenjeni su ili su izgubili posao u ovom listu“, kazao je Korhec.\nOn je dodao i da je isključenje devet odbornika SVM-a, koji su nedavno u okviru odborničke grupe SVM-a osnovali frankciju Mađarskog pokreta, nema nikakve veze sa Statutom stranke, jer članstvo u civilnim organizacijama nije u suprotnosti sa Statutom, nego je reč o čistoj retorziji zbog toga što su odbornici iskazali svoje mišljenje, koje nije u saglasnosti sa stavovima predsednika stranke Ištvana Pastora i Ildiko Lovaš.\n„Ceo disciplinski postupak je tipičan primer montiranog procesa, gde je zapravo odluka o njihovom isključenju iz stranke bila napisana još pre nego što su izneli svoju odbranu. Dokaz za to je da ni na jednom mestu u toj odluci nisu navedeni dokazi ili obrazloženja, već su ignorisane sve činjenice povodom ovog slučaja“, rekao je Korhec.\nJoš nema konačne odluke o izlasku na izbore\nPrema njegovim rečima, MP ne želi nikakvo prekomponovanje vlasti, a isključeni odbornici će biti konstruktivna podrška sadašnjoj skupštinskoj većini i dalje će podržavati, pre svega, gradonačelnika Subotice Jenea Maglaija.\n„Nećemo se preregistrovati u političku stranku jer MP nije osnovan u tom cilju, ali to ne znači da se u lokalu ili na drugim nivoima vlasti MP neće pojaviti kao grupa građana koja će učestvovati na izborima“, kazao je Korhec.\nNa konferenciji je najavljeno da će Mađarski pokret u narednom periodu organizovati niz okruglih stolova i tribina vezano za plan SVM-a za razvoj privrede koji MP podržava.\nTakođe, ova organizacija je podržala i potez mađarske vlade da u periodu od tri godine preusmeri oko 60 miliona evra nepovratne pomoći lokalnim preduzetnicima.


Ko nasleđuje uspešna preduzeća? | PC Press\nKo nasleđuje uspešna preduzeća?\n2. juni 2017. 26. oktobar 2020. PC Press\nDa li ste znali da čak 92% preduzetnika starijih od 55 godina ujedno su i vlasnici i osnivači preduzeća – bez ličnog iskustva u biznis transfer procesu i preuzimanju preduzeća od prethodne generacije. Oni, pored vlasničke, imaju i menadžersku funkciju u preduzeću u 80% slučajeva, a kompanije koje imaju iskustva u transferu poslovanja u Srbiji broje se u promilima, pokazali su rezultati istraživanja koje je sprovela kompanija Adizes SEE.\nIstraživanje je sprovedeno od 12. januara do 6. marta 2017. godine na teritoriji Republike Srbije, a na više od 30 pitanja odgovorilo je 205 vlasnika kompanija, starijih od 55 godina, a koji zapošljavaju više od 20 radnika. Istraživanje je deo projekta Biznis transfer koji podrazumeva prenošenje poslovanja preduzeća na drugu osobu (deca, menadžeri, zaposleni, drugi preduzetnici ili menadžeri…) ili preduzeće čime se osigurava kontinuitet postojanja i poslovnih aktivnosti preduzeća.\nŠta će biti sa preduzećem kada se povučete sa pozicije vlasnika?\nUpravo nedostatak iskustva u transferu poslovanja predstavlja otežavajuću okolnost u sprovođenju tog procesa u Srbiji, s obzirom da je većina preduzeća u Srbiji osnovana 90-ih godina 20. veka i u njima se očekuju transferi na upravljačkim pozicijama. U Evropskoj uniji udeo preduzeća koja se prodaju nakon povlačenja vlasnika iz poslovanja je gotovo 40%, a oni imaju iskustva u transferu poslovanja i postoji razvijen sistem podrške za vlasnike kompanija u tom procesu.\nU Srbiji samo 6% vlasnika misli da će preduzeće biti prodato. Čak 77% njih živi u nadi da će porodica da nastavi poslovanje i održi vlasništvo nad preduzećem. Takođe, preko 72% anketiranih vlasnika u Srbiji računa da će preduzeće u budućnosti voditi neko od članova porodice a od toga 92% očekuje da će to biti njihovo dete.\nŠta ćete raditi kada se povučete sa mesta vlasnika preduzeća?\nPrema istraživanju sprovedenom u EU, praksa pokazuje da se rukovođenje prenosi na članove porodice u samo 15-35 odsto preduzeća. Visoka očekivanja vlasnika preduzeća u Srbiji o prenošenju poslovanja na članove porodice odraz su, u velikoj meri, njihovih želja i vizije koja tek treba da se suoče sa realnim mogućnostima – spremnosti i sposobnosti članova porodice. Na prvi pogled značajan procenat vlasnika, njih 57%, intenzivno razgovara sa svojim naslednicima o budućnosti preduzeća. Ali s obzirom da je anketa rađena sa vlasnicima koji imaju više od 55 godina, nije zanemarljiv podatak da njih čak 34 odsto o ovome uopšte ne razgovara sa svojojm decom koja su u 80% slučajeva starija od 20 godina. Jedan od rizika odlaganja razgovora je gubitak kompetentnih članova porodice, ali demotivisanih zbog činjenice da vlasnici nisu spremni za razgovore na temu promene uloga u budućnosti.\nBiznis transfer je složen proces koji, pored emocija, uključuje i mnoga druga pitanja – organizaciona, pravna… Ovaj proces odražava se, kako na vlasnika preduzeća, tako i na članove njegove porodice ali i na zaposlene i njihove porodice i to čak u većoj meri, jer većina vlasnika i njihovih porodica su egzistencijalno obezbeđeni. Istraživanje je pokazalo da samo 19% vlasnika gleda na biznis transfer proces kao svoje potpuno povlačenje iz vođenja preduzeća. Ostali svoju povezanost sa preduzećem planiraju i dalje u vidu uloge savetnika (45%), zaposlenja na puno radno vreme na nekoj drugoj poziciji (20%) ili nepunog radnog vremena (12%). Ukazivanje poverenja osnivača važan je temelj za izgradnju ugleda nove generacije među zaposlenima, dobavljačima, kupcima… I zato je presudno da „ostanak“ osnivača u preduzeću ne ograničava novi menadžment u preuzimanju odgovornosti u upravljanju preduzećem.\nBiznis transfer će biti jedna od tema radionica koje će se održati ove godine ne Bizit konferenciji, a koju će držati Boris Vukić, partner u kompaniji Adizes SEE.\nTagovi: Adizes SEE, Biznis transfer, nasleđivanje, preduzetnici\n← ERP Calculus 12\nQljučni element →


Vreme 1384 - Smederevska Palanka: Zamalo smena vlasti -->\nPOLITIČKA VRELINA: Smederevska Palanka\nPretnje, otmice, otkazivanje sednice Skupštine opštine i njeno ponovno zakazivanje, novi koalicioni sporazum, obeležili su prethodnu sedmicu na političkoj sceni u Smederevskoj Palanci, a opozicija za jedan glas nije smenila vlast Srpske napredne stranke\nVrele letnje temperature podgrejale su politički život u Smederevskoj Palanci. Krajem prethodne sedmice jedan glas je falio palanačkoj opoziciji da sa vlasti "skine" Srpsku naprednu stranku. Ipak, vanredna skupština na kojoj je to trebalo da se dogodi nije održana, upravo zbog nedostatka tog jednog glasa. Naime, na sednici koja je trebalo da se održi 6. jula, opozicioni blok, predvođen Demokratskom strankom, nameravao je da uz pomoć novoformirane većine preuzme vlast od vladajuće Srpske napredne stranke.\nSocijalisti i demokrate, koje predvodi nekadašnji predsednik opštine Smederevska Palanka, a sada narodni poslanik u republičkom parlamentu, Radoslav Milojičić Kena, podneli su zahtev za sazivanje vanredne sednice, sa potpisima 28 od ukupno 49 odbornika, koliko ih je u ovom opštinskom parlamentu. Na sednici se, međutim, pojavilo 24 odbornika iz opozicije, dok je za većinu potrebno 25 glasova, te je ona otkazana. Članovi SNS-a nisu došli na zakazanu sednicu, a nije se pojavilo ni dvoje odbornika koji su iz SNS-a istupili i pridružili se opoziciji, nezadovoljni trenutnom situacijom, kako u redovima naprednjaka tako i u opštini.\nZATOČENICI U KOVAČICI: Prema rečima Radoslava Milojičića Kene, ti odbornici su dva dana ranije oteti i odvedeni u karantin u Kovačicu. "Mi smo skupili 28 potpisa za smenu aktuelne vlasti", kaže Milojičić za "Vreme". "Od tih ljudi, troje je kidnapovano i odvedeno u Kovačicu. U slučaju da je do glasanja došlo, SNS ne bi imao većinu, jer to troje ljudi ne bi glasalo za njih. Odveli su ih i držali tamo dok mi nismo završili sednicu. Da je sednica i održana, ni mi ne bismo imali većinu da ih smenimo, jer bi nam falio jedan glas", objašnjava Milojičić za "Vreme".\nODBORNICI SU OTETI: Radoslav Milojčić Kena\nPrema njegovim rečima, sedmoro članova SNS-a odvojilo se od stranke i napravilo je grupu građana i samostalnu odborničku grupu u opštinskom parlamentu, ali je na njih vršen pritisak da ne ulaze u koaliciju sa demokratama. Jedan od koraka za to, objašnjava Milojičić, bilo je i odvođenje u Kovačicu. Tamo su, kako kaže, odvedeni odbornici SNS-a Miroljub Radovanović i Biljana Vasiljević.\nRadovanović ipak za "Vreme" tvrdi da nigde nije odveden, već da su sve to spekulacije palanačke opozicije. "Niko nikog nije oteo. Zamislite kad bi neko mogao nekog da odvede tek tako, na silu, to je stvarno nenormalno. U Palanci se dešavaju gluposti, ali to je stvarno van mozga, neko nekog da odvede. Ja razumem nečije političke ambicije, ali baš toliko, ne", kaže za "Vreme" Radovanović, odbornik SNS-a u Smederevskoj Palanci.\nNeposredno nakon informacija o navodnoj otmici, i Policijska uprava ove opštine izdala je saopštenje o tome da policiji nije prijavljena nikakva otmica odbornika. "Policijskoj stanici Smederevska Palanka, u periodu od 22. juna do 6. jula ove godine, niko nije prijavio nestanak osobe, niti je bilo ko podneo prijavu za otmicu, ugrožavanje sigurnosti, nasilničko ponašanje ili bilo koje drugo krivično delo, a u vezi sa održavanjem sednice Skupštine opštine. Ministarstvo unutrašnjih poslova podseća predstavnike Demokratske stranke da istražne radnje sprovode policija i tužilaštvo, a ne mediji, te da je stoga potrebno da krivično delo, ukoliko postoji sumnja da je počinjeno, u skladu sa zakonom, prijave nadležnim državnim organima", navedeno je, između ostalog, u saopštenju.\nOdbornicima SNS-a koji su istupili iz vladajuće većine je, kako su preneli mediji, prećeno. Nakon što su dali potpise opoziciji, tvrde da se u Smederevskoj Palanci pojavilo tridesetak nepoznatih muškaraca, koji su ih pratili, pozivali ih telefonom, pretili im, čak ih i fizički maltretirali, preneli su mediji. Jedna od tih odbornika bila je spremna da stane pred kameru N1, dok su se ostali plašili jer, kako kažu, ne znaju šta još može da ih snađe.\n"Ispred moje zgrade prvog dana je bio parkiran džip sa zatamnjenim staklima i posle toga neprestano kruže tuda. Svakog dana sam u strahu da izađem iz kuće, ne izlazim sama", kazala je za N1 bivša odbornica naprednjaka Snežana Petrović.\nZvanične izjave od predsednika opštine i predsednika Skupštine opštine Smederevska Palanka ovim povodom nismo uspeli da dobijemo, jer se do trenutka nastanka ovog teksta nisu javljali na telefon.\nPRELETAČKI SPS: Opoziciju u Smederevskoj Palanci do pre nekoliko dana, uz demokrate, činili su i socijalisti. Međutim, u međuvremenu, opštinski odbor te stranke sklopio je koalicioni sporazum sa palanačkim naprednjacima, što je za "Vreme" potvrdio predsednik opštinskog odbora SPS-a u Smederevskoj Palanci Petar Jelić. "To je dogovoreno u vrhu SPS-a i SNS-a, na višem nivou, a ja sam ovde potpisao taj koalicioni sporazum kao predsednik opštinskog odbora", kaže Jelić za "Vreme". "Dogovorili smo se oko našeg učešća u vlasti, oko nekih kadrovskih rešenja i ta koalicija će se dogoditi. Ostaje samo da zvanično bude potvrđena u petak", objašnjava Jelić.\nMeđu potpisnicima zahteva za smenu aktuelne vlasti u Smederevskoj Palanci, o kojoj je trebalo da se odlučuje 6. jula, bili su i odbornici SPS-a, kojih je u aktuelnom sazivu petoro. Ipak, kako objašnjava Jelić, sada su rešili da se priključe naprednjacima i sa njima formiraju vlast. "S obzirom na to da produbljujemo dobre odnose sa Srpskom naprednom strankom, kako u vrhu tako i na svim nivoima vlasti, strateški interes naše partije, pre svega u vrhu, je da u narednom periodu imamo što bolju saradnju, ali i da tu vertikalu povučemo i ovde, na lokalu. Zato je i sklopljen sporazum i upravo takva koalicija je nešto što daje nadu da u narednom periodu napravimo nešto dobro i da krenemo putem napretka", dodaje Jelić, koji nije želeo da govori o detaljima ovog sporazuma.\nKako su preneli pojedini lokalni mediji iz ove opštine, po tom sporazumu socijalisti dobijaju mesto zamenika i pomoćnika predsednika opštine kao i tri mesta u opštinskom veću. Sporazum između SPS-a i SNS-a trebalo bi da bude ozvaničen na sledećoj sednici Skupštine opštine, zakazanoj za petak, 14. jul.\nNa dnevnom redu tog dana naći će se utvrđivanje prestanka mandata odbornika Skupštine opštine Smederevska Palanka, razrešenje predsednika i članova mandatsko-imunitetske komisije, imenovanje predsednika i članova mandatsko-imunitetske komisije, potvrđivanje mandata odbornika Skupštine opštine Smederevska Palanka, izbor zamenika predsednika Opštine Smederevska Palanka, zbog podnošenja ostavke dosadašnjeg zamenika predsednika Opštine Smederevska Palanka, razrešenje članova opštinskog veća i izbor novih članova veća, kao i donošenje rešenja o razrešenju i imenovanju opštinske izborne komisije.\nPodsetimo, posle prošlogodišnjih lokalnih izbora većinu u ovoj opštini osvojila je Srpska napredna stranka, koja je tada formirala novu lokalnu vlast i smenila dotadašnju vlast Demokratske stranke. Početkom decembra 2016. godine došlo je do promena i novih koalicionih sporazuma, kada je smenjeno opštinsko rukovodstvo, postavljeno u maju te godine i izabrano novo.\nKakav će rasplet situacije biti sada, moglo bi da bude poznato u petak, nakon održavanja sednice Skupštine opštine. Za sada je sigurno da je Demokratska stranka ostala bez Socijalističke partije Srbije na strani opozicije.


Čović: Vučić koristi sve instrumente da reši pitanje Kosova\n11:34, 20.09.2018, Predsednik Srbije Aleksandar Vučić ima izuzetno težak zadatak ispred sebe kada je reč o rešenju pitanja Kosova, kaže hrvatski član Predsedništva BiH Dragan Čović. Srpski predsednik će, naravno, iskoristiti sve instrumente koje političar tog kalibra ima da bi ostvario svoj interes, dodaje Čović.\nCrna Gora uvodi dobrovoljno služenje vojnog roka.\n10:25, 20.09.2018, U Crnoj Gori će 2019. godine biti uvedeno dobrovoljno služenje vojnog roka, piše danas list Pobjeda pozivajući se na izvore u ministarstvu odbrane.\nKurc: Rešenje za migracije samo na spoljnim granicama EU\n10:08, 20.09.2018, Austrijski kancelar Sebastijan Kurc ocenio je da pitanje migracija može biti rešeno samo na spoljnim granicama i da su to gotovo svi uvideli.\n18:48, 19.09.2018, U hrvatskom parlamentu vodio se pravi verbalni rat između premijera Andreja Plenkovića i predstavnika opozicije. Pitanja opozicije na koja je Plenković morao da odgovara su se pre svega odnosila na lidera SDSS-a Milorada Pupovca i zahtev veterana da se izjasni o građanskom ratu u Hrvatskoj i najavi protesta u organizaciji vukovarskog gradonačelnika.\n18:06, 19.09.2018, Milorad Pupovac, predsednik Samostalne demokratske srpske stranke i poslanik u hrvatskom saboru, nije želeo danas da komentariše zahtev predstavnika udruženja veterana, proizašlih iz Domovinskog rata, da se izjasni o vojno-policijskoj akciji Oluja i tom ratu, te da se na tu temu zakaže tematska sednica parlamenta.\nAustrija, potera za maskiranim pljačkašem\n16:41, 19.09.2018, Austrijska policija traga za muškarcem koji je krajem jula opljačkao banku sa maskom od lateksa na licu, naočarima, jarko crvenim ružem i maramom u islamskom stilu.\nBiber sprej na podgoričkom aerodromu\n15:51, 19.09.2018, Na podgoričkom aerodromu aktiviran je biber sprej na ulazu zgrade terminala, ali se saobraćaj odvija normalno. O događaju je obaveštena policija, saopštili su zvaničnici "Aerodroma Crne Gore".\nNajezda stršljena u Dalmaciji\n15:38, 19.09.2018, Dalmaciju je ovog leta pogodila prava najezda stršljena.\n14:15, 19.09.2018, Put Srbije u Evropsku uniju vodi i preko Zagreba i preko rešavanja pitanja koja nisu rešena godinama, poručio je premijer Hrvatske Andrej Plenković odgovarajući na pitanja poslanika u Saboru.\n18:33, 18.09.2018, Bojkot referenduma, koji će u Makedoniji biti održan 30. septembra, značio bi bojkot budućnosti te zemlje i demokratije uopšte, poručili su danas makedonski premijer Zoran Zaev i britanski ministar za evropska i američka pitanja Alan Dankan na sastanku u Skoplju.\n14:13, 18.09.2018, Jasno je da Rusija nije srećna zbog makedonskih težnji prema NATO-u, ali nema dokaza da želi da se meša u referendum o sporazumu sa Grčkom, rekao je premijer Makedonije Zoran Zaev nakon sastanka sa evropskim komesarom Johanesom Hanom.\n11:26, 18.09.2018, Komesar za proširenje EU Johanes Han i makedonski premijer Zoran Zaev najavili da će naredne sedmice početi pripreme za pristupne pregovore Makedonije.\nI dalje gori oko Podgorice\n09:34, 18.09.2018, Na teritoriji Podgorice trenutno je aktivno nekoliko požara, potvrdio je jutros Televiziji Crne Gore, komandir smene Službe zaštite i spasavanja.\nPočelo ponovljeno suđenje Naseru Oriću\n09:30, 18.09.2018, Počelo ponovljeno suđenje ratnom komandantu tzv. Armije BiH u Srebrenici Naseru Oriću za ratne zločine počinjene nad Srbima na području istočne Bosne.\nTusk Makedonicma: Nikada ne propuštajte dobru priliku\n21:51, 17.09.2018, Obraćajući se na makedonskom jeziku, predsednik Evropskog saveta Donald Tusk pozvao je građane Makedonije da izađu na referendum o novom imenu države.\n21:40, 17.09.2018, Ponovljeno suđenje ratnom komandantu tzv. Armije BiH u Srebrenici Naseru Oriću za ratne zločine počinjene nad Srbima na području istočne Bosne započelo je danas pred Sudom BiH.\nOrban: Žele da nam oduzmu pravo na zaštitu granica\n20:11, 17.09.2018, Evropska unija želi da preuzme odbranu spoljnih granica pojedinih zemalja kako bi omogućila ulazak migranata, izjavio je danas premijer Mađarske Viktor Orban.\n18:27, 17.09.2018, Odlazeći predsednik Republike Srpske i kandidat za srpskog člana Predsedništva BiH, Milorad Dodik, poručuje da je njegov cilj mir, ali da bi pristao da Republika Srpska sporazumno izađe iz okvira BiH.\nMatis i Zaev o "uticaju Rusije na referendum"\n17:01, 17.09.2018, Američki ministar odbrane Džim Matis, koji je stigao u posetu Makedoniji, tvrdi da Rusija pokušava da se umeša u predstojeći referendum o sporazumu Atine i Skoplja o promeni imena Makedonije. Makedonski premijer Zoran Zaev izjavio je da nema nikakvih dokaza o uticaju Rusije na referendum.\nŠtrahe dao nalog za analizu postupka EU protiv Orbana\n11:13, 17.09.2018, Austrijski vicekancelar Hajnc Kristijan Štrahe dao je nalog za sprovođenje analize postupka koji je EU pokrenula protiv mađarskog premijera Viktora Orbana. Imam razumevanje za argumentaciju Mađarske, rekao je Štrahe.\nProtest građana protiv Orbana, Beč traži proveru glasanja\n09:14, 17.09.2018, Oko hiljadu građana protestovalo je protiv premijera Mađarske Viktora Orbana, tražeći da vlada poštuje demokratska prava i druge vrednosti EU. Austrija traži proveru glasanja protiv Mađarske u EP.\nNSD: Vučić mora da skrene pažnju na problem Srba u CG\n07:39, 17.09.2018, Opoziciona crnogorska stranka Nova srpska demokratija smatra da bi eventualna poseta Mila Đukanovića Srbiji popravila položaj srpske manjine u Crnoj Gori.\n"Jadran" zavadio HR i CG, Hrvati prete blokadom\n19:34, 16.09.2018, Više od dve decenije od kraja rata, Crna Gora i Hrvatska su rešile skoro sve nesuglasice osim jedne.


Nastavnici kao loš primer za mališane\nUpravo će te škole biti pod lupom posebne komisije koju formira Ministarstvo prosvete, a čiji će posao biti da kontroliše regularnost ispitnog procesa.\n- Ako se ponovo posumnja u neregularnosti, sankcije će snositi i direktori škola, ali i profesori koji dežuraju na ispitu i pregledaju testove - kaže za “Blic” Snežana Marković, pomoćnica ministra prosvete koja je i na čelu Republičke upisne komisije.\nNa ispitima, inače, dežuraju profesori srednjih škola. Testove ocenjuju mešovite komisije u kojima su, uz profesore srednjih škola, i nastavnici drugih osnovnih škola, kako testove đacima ne bi pregladali nastavnici koji su im predavali prethodnih godina.\nUprkos tome, neki testovi pregledani su po više puta, stalno su pronalažene “greške” u ocenjivanju, pa su pojedini učenici na kraju dobijali i do 10 bodova više, u odnosu na prvo ocenjivanje.\n- Nastavnici su se pravdali da nisu na vreme uočili greške u ocenjivanju pa su morali da revidiraju testove. Svako od njih garantuje potpisom za svaku intervenciju na testu. Mi ne možemo da utvrdimo da li je zaista u pitanju propust ili je neko od ocenjivača sam ispravljao test - dodaje Markovićeva.\nNa pitanje u čemu je nečiji interes da lažira rezultate testova učenika kojima ne predaje, ona odgovara da može samo da nagađa da li su u pitanju prijateljske, rodbinske ili neke druge veze ili novac. Ipak, ističe da je reč o pojedincima i da velika većina nastavnika savesno obavlja svoj posao.\nUprkos sumnjama koje su i ranije postojale, Ministarstvo dosad nije reagovalo, niti je iko snosio sankcije. Jedan od razloga je, prema rečima Snežane Marković, i taj što je veoma teško dokazati nepravilnosti, osim ako neko nije uhvaćen na delu, da diktira rešenja, prepravlja rezultate...\nS time je saglasna i Dragana Stanojević iz Zavoda za vrednovanje kvaliteta obrazovanja i vaspitanja, ocenjujući da bi najbolji način borbe bio da se apeluje na savest nastavnika.\nAnalize koje radi Zavod, prema saznanjima “Blica”, pokazuju da se u gotovo 100, od oko 1.200 osnovnih škola u Srbiji, može posumnjati u regularnost završnih ispita.\nTo su zaključci izvedni na osnovu trogodišnijh analiza, koje ukazuju na moguće nepravilnosti u organizaciji i sprovođenju male mature.\nReč je uglavnom o istim školama, a sumnje izazivaju obimne revizije završnih testova, na kojima se i po nekoliko puta koriguju rezultati, ali i velika odstupanja između uspeha đaka tokom osmogodišnjeg školovanja i rezultata završnog ispita.


Narodna stranka: U Negotinu ukraden veliki broj naših glasova poništavanjem listića - Glas Zaječara\nHome Politika Narodna stranka: U Negotinu ukraden veliki broj naših glasova poništavanjem listića\nNarodna stranka saopštila je danas da je, uvidom u glasački materijal sa lokalnih izbora u Negotinu utvrdila da je na 80 odsto nevažećih listića zaokružena lista te stranke, a da su potom na istim listićima različitim olovkama zaokružene druge liste, čime su listići postali nevažeći.\nTa stranka je istakla da je „reč o brutalnoj kradji glasova gradjana koji su poverenje poklonili Narodnoj stranci“.\n„Očigledno je da su naknadno zaokruživane i druge liste kako bi bili poništeni glasovi za Narodnu stranku“, navodi se u saopštenju.\nNa izborima u Negotinu bilo je čak pet odsto nevažećih listića, „što je neuobičajeno visok procenat“, a na pojedinim biračkim mestima bilo je i više od 100 nevažećih listića, dodaje se u saopštenju.\nNavedeno je i da su „u selu Dušanovac istim rukopisima potpisivane čitave porodice na biračkim spiskovima“.\n„Mladić, rodjen 2000. godine, na jednom biračkom mestu je ostavio otisak prsta umesto potpisa, kao da je nepismen, a pohadjao je gimnaziju, pa sigurno zna da se potpiše“, navodi se u saopštenju.\nNavedeno je i da predstavnicima Narodne stranke, koji su danas obavili uvid u glasački materijal, „nije dozvoljeno da fotografišu uočene nepravilnosti ni da ih fotokopiraju.\nDodaje se da im nije bilo dozvoljeno „niti da ih na licu mesta zabeleže na papiru, nego im je dozvoljeno samo da pogledaju materijal“.\nNarodna stranka osvojila je oko 13 odsto glasova na lokalnim izborima u Negotinu, održanim u nedelju, 17. oktobra.\nPrethodni tekstIrena Živković (SSP Bor): Došli ste u Bor da nam se nasmejete u lice, niste Predsednik svih građana, zločinac ste\nNaredni tekstNovi slučajevi zaražavanja u Boru, Negotinu i Majdanpeku


Potpis na kredit vredan 25 miliona evra | Glas javnosti\nPočetna > Ekonomija > Potpis na kredit vredan 25 miliona evra\nBEOGRAD - Investicioni fond za mikrofinansiranje, Evropski fond za jugoistočnu Evropu (EFSE) i Banka Inteza potpisali su ugovor o kreditu u iznosu od 25 miliona evra.\nUgovorena sredstva namenjena su kreditiranju malih i mikro preduzeća i preduzetničkog sektora u Srbiji, koji je, kako se navodi, osetio snažne posledice svetske ekonomske krize.\nBanka Inteza će na taj način povećati obim plasmana sektoru malih preduzeća i poljoprivredi, gde je potreba za finansiranjem posebno izražena. Kako je saopšteno, dugoročni krediti za mala preduzeća podržaće banku u kreditiranju i doprineti unapređenju uslova kreditiranja kroz produženje roka otplate za više od 1.500 novih klijenata.\n"Ova kreditna linija će imati i značajan razvojni uticaj na celokupnu srpsku privredu, doprinoseći povećanju prihoda, očuvanju radnih mesta, ali i otvaranju novih", rekla je direktorka operativnih poslova u EFSE Silvija Višnjevski. EFSE je jedan od najznačajnijih kreditora sektora mikro i malih preduzeća u jugoistočnoj Evropi.\nOd svog osnivanja u decembru 2005. godine, fond je uložio više od 710 miliona evra na ovom području i tako omogućio plasman više od 200.000 kredita, namenjenih ne samo preduzetničkom sektoru već i domaćinstvima sa nižim prihodima.\nFond je spreman da u 2010. godini investira preko 200 miliona evra u zemljama jugoistočne Evrope, čime će obezbediti neophodnu finansijsku podršku za više od 20.000 malih preduzeća, dodaje se u saopštenju.\nBanka Inteza ima 1,4 miliona klijenta, 210 poslovnica u 120 gradova u Srbiji i zapošljava 3.000 ljudi.


MMF: Odobrena posljednja rata Srbiji\nOdbor izvršnih direktora Međunarodnog monetarnog fonda (MMF) završio je sedmu, završnu reviziju dvogodišnjeg aranžmana koja Srbiji omogućava da povuče 365 miliona evra.\nSa tim iznosom, ukupno povučena sredstva u skladu sa stend-baj aranžmanom MMF-a i Srbije dostići će 1,5 milijardi evra.\nNakon rasprave Odbora o Srbiji, izvršni direktor MMF-a Dominik Štros-Kan izjavio je sinoć da je zadovoljavajući učinak Srbije i njenog ekonomskog programa, koji je MMF podržao stend-baj aranžmanom, doprinio smanjenju ranjivosti i pomogao da se izbjegne finansijsko rastakanje tokom krize.\n"Iako rastu inflatorni pritisci, prognoza prirednog rasta je povoljna", rekao je Štros-Kan.\nPrema njegovim riječima, Srbija napreduje ka modelu ravnomjernijeg privrednog rasta, ali se prilagođavanja pokazuju kao teška i nagovještavaju snažne pritiske za povećanje plata u javnom sektoru i značajna zatvaranja radnih mjesta u privatnom.\n"Politički teške reforme biće neophodne su da bi se ustalio održiviji rast. Agenda te značajne reforme uključuje preveliki javni sektor, zatim nastavak nedavne penzione reforme, racionalizovanje javnih preduzeća i unapređenje poslovnog okruženja", ocijenio je Štros-Kan.


Mihajlović: Politički razlozi za moje privođenje\nNakon puštanja iz pritvora, bivši predsednik opštine Štrpce i kandidat SRS za poslanika Zvonko Mihajlović izjavio je da je njegovo privođenje od strane specijalnih jedinica Kosovske policije politički motivisano.\nZvonko Mihajlović (Foto Kim)\nMihajlovića su priveli zbog sumnje da poseduje oružje.\nMihajlović je u izjavi TV Herc iz Štrpca rekao da su Specijalne jedinice policije “Rosu” iz Uroševca nasilno upale u njegovu kuću, obile vrata. Doši su, kako je kazao, sa nalogom da izvrše pretres objekta u potrazi za oružjem.\nMihajlović je kazao da su ga policajci pitali da li poseduje oružje i da su mu rekli da navodno postoji prijava od nekog lica ili više njih za tako nešto.\n“Oni su svoj deo posla odradili, pretražili, naravno nisu našli ono što su tražili jer ne mogu naći nešto što ne postoji. i nakon toga su mene sa lisicama na rukama priveli u stanicu policije u Uroševcu, gde sam dao izjavu”, objasnio je on.\nMihajlović je rekao da je procedura trajala nekoliko sati i da je ponašanje pripadnika kosovske polcije bilo relativno korektno, izuzev nekoliko sitnih provokacija koje su se odnosile na njegovu stranačku pripadnost i na to ko se nalazi na čelu stranke kojoj pripada.\n“Slučaj je predat tužilastvu i očekujem poziv za dvadesetak dana i pojavljivanje pred sudom. Šta će bit sadržaj optužnice ne znam, iza ovoga stoje motivi političke prirode, ne želim da spekulišem ko stoji iza ovoga ali se nadam da ću i to saznati”, poručio je Mihajlović.\nOn je jutros uhapšen u svojoj kući a nakon privođenja u policiju i davanja izjave pušten na slobodu.\nMihajlović je aktuelni kandidat za poslanika Skupštine Srbije ispred Srpske radikalne stranke.


Uspešno održan Sajam automobila u Novom Sadu - Automagazin\nUspešno održan Sajam automobila u Novom Sadu\nSajam automobila u Novom Sadu, održan je posle tri godine. Tokom pet dana, u halama „Master“, 1, 1a, 2, 4 i Kongresnom centru, predstavljeno je oko 40 automobilskih brendova i više od 30 premijera...\nOrganizovane su brojne edukacije, stručni skupovi i predavanja, održan je Sajam saobraćaja, a ogromno interesovanje posetioci su pokazali za „Tuning Day“. Izlagači su u halama Novosadskog sajma prodali oko 200 automobila, a više puta veći broj prodatih vozila očekuju u postsajamskom periodu, kao posledicu dogovora postignutih na Sajmu. Kroz kapije Novosadskog sajma prošlo je 18.000 ljudi. Njih 7.000 je uzelo besplatne vaučere u vrednosti 600 dinara za pomoć na putu koju pruža "Atlas24h". Mogu da ih iskoriste u naredna tri meseca, dok je polovina preuzetih već aktivirana tokom Sajma. Za posetioce je pripremljena i Poklon igra u saradnji sa Svezom vozača Vojvodine, a 22 najsrećnijih dobili su bicikl, sedišta za decu, besplatne tehničke preglede i druge vredne nagrade.\nPrema rečima izlagača najprodavaniji su bili Volkswagenovi modeli, sve veće interesovanje je za Mazdom i "Francuzima".\nKompanija koja je na ovogodišnjem Sajmu automobila poslovala veoma dobro je "Porsche group", a direktor Dušan Sredanović je istakao da su predstavili modele automobila Seat, Audi i Voklswagen. Prodato je više od 40 automobila proizvođača Volkswagen, šest primeraka modela Seata, kao i tri auta marke Audi. Više od polovine prodatih Volkswagen automobila su komercijalna vozila, a na tom štandu ne skrivaju zadovoljstvo interesovanjem posetilaca i naglašavaju da će se tek u nedeljama posle održavanja Sajma automobila znati konačan broj prodatih četvorotočkaša.\nIz kompanije "Radulović Group", koja je ovlašćeni diler automobila nemačke kompanije BMW, istakli su da su prijatno iznenađeni posetom na 15. sajmu automobila, kao i da su prodali pet vozila, s tim što očekuju nagli porast prodaje od 1. novembra, kao direktnu posledicu nastupa na Sajmu.\nZa češkom Škodom tradicionalno vlada veliko interesovanje, a iz Auto centra "Intersrem" kažu da ni ove godine nije drugačije.\nIz kompanije "Grand Motors", koja prodaje Ford, Volvo, Infiniti i Mazdu ističu da su u potpunosti zadovoljni poslovanjem. Prodali su 17 automobila, od kojih je čak devet Mazdinih četvorotočkaša.


Maxi Cosi auto sedište PrioriSPS+ metal black 8636388120 - Prodaja cena uvek najpovoljnija uz isporuku u celoj Srbiji. WebShop Kliklak\nKliklak / Auto sedišta i nosiljke za bebe / Auto sedišta za decu do 18kg / Maxi Cosi auto sedište PrioriSPS+ metal black 8636388120\nMaxi Cosi auto sedište PrioriSPS+ metal black 8636388120\nCENA: 19.610 RSD\nKomforno I udobno autosedište za decu po pristuračnoj ceni\nOd 9 meseci do 4 godine\nod 67 do 105 cm visine deteta\nZa vaše dete, smeštanje u autosedište predstavlja početak uzbudljive avanture koju dele sa vama. Za vas kao roditelja važno je da dete u autosedištu bude sigurno a putovanje udobno.\nMaxi-Cosi Priori SPS autosedište opremljeno sistemom bočne zaštite koji smanjuje mogućnost povređivanja u slučaju bočnog udara,predstavlja sigurno mesto za bebino uživanje u vožnji. U jednom od 4 položaja detetu je uvek udobno, bilo da sedi ili spava .\nSedište grupe1okrenuto u smeru vožnje,za decu od 9 do 18 kg (približno od 9meseci do 4godine starosti)\nSistem bočne zaštite (nudi optimalnu zaštitu prilikom bočnog udara) –SPS sistem\nProstrano sedište(visoko I široko) sa udobnom podrškom za dete.\nČetiri pozicije ,od sedećeg do položaja za spavanje, promena položaja pritiskom na ručicu ispod sedišta\nPraktične kukice za kačenje ramenog pojasa drže pojas po strani dok dete smeštate u sedište\nProizvod je odobren po standardu ECE R 44/04\nSedište se u automobilu vezuje pojasom fiksiranim u tri tačke\nNavlaka sedišta se skida I pere\nMaxi cosi auto sedište Milofix nomad black 8536710110\nMaxi Cosi auto sedište PrioriSPS+ Pepp 8636253120\nKomforno I udobno autosedište za decu po pristuračnoj ceni Od 9 meseci do 4 godine 9-18 kg od 67...\nMaxi Cosi auto sedište PrioriSPS+ Slat 8636284120\nMaxi Cosi auto sedište PrioriSPS+ Navy 8636375120\nMaxi cosi auto sedište Axissfix+ cena auto sedišta za decu od 9-18 kg gde kupiti auto sedište za decu maxi cosi Maxi Cosi auto sedište PrioriSPS+


Arifi: Građani Preševa, Bujanovca i Medveđe žele ujedinjenje s Kosovom, ali ne da se razmenjuje teri\nArifi: Želimo ujedinjenje s Kosovom, ne razmenu teritorija\nVesti Autor:Beta10. nov. 201814:48 > 14:50\nGradonačelnik Preševa Šćiprim Arifi izjavio je da građani opština Preševo, Medveđa i Bujanovac žele ujedinjenje sa Kosovom i da je ta tema aktuelizovana u javnosti od trenutka kada je predsednik Kosova Hašim Tači izneo predlog o korekciji granica u dijalogu sa Srbijom.\n„Mislimo da ne smemo da izgubimo ovaj trenutak, jer ne znamo kada ćemo ga opet imati. Mi smo još jednom preneli Tačiju da to prihvatamo. Ja sam protiv teze gde se kaže da je Tači počeo da koristi Albanace iz Preševske doline zbog politike. Čuo sam negde u emisijama da Tači pokušava da potroši Albance iz Preševske doline kao političku kartu u Briselu, a ja želim više političkog jedinstva po ovom pitanju“, rekao je Arifi u intervjuu za prištinsku agenciju Kosovapress, a prenosi RTK2.\nPrema njegovim rečima, zahtev za ujedinjenjem ne bi trebalo da ide na bilo čiji lični konto i dodaje da postoje tri uslova da se „dolina“ priključi Kosovu.\n„Jasno je da mi ne zahtevamo teritorijalnu razmenu, ne kažemo uzmite sever Kosova i pripojite ga Srbiji, a nas uvedite u Kosovo. Iz te perspektive, to je korekcija granica, iz naše perspektive to je pripajanje. Za nas je bitno da se ne razmenjuje teritorija, kao ni da se deli Preševska dolina, da se ne deli deonica autoputa ili železnice, to je bitno za nas, imamo naše uslove i podršku međunarodne zajednice“, kazao je on.\nOn ističe da nikako ne žele priključenje na štetu Kosova i da stvore neželjene efekte, u smislu političke nestabilnosti u regionu.\nArifi je kazao da se, ni u kom slučaju, niko ne sme da igra sa Preševskom dolinom i da to poručuje Srbiji, međunarodnim partnerima, premijeru Albanije Ediju Rami i Hašimu Tačiju, jer Albanci iz tog dela Srbije imaju svoje interese.\nDodao je da ukoliko dođe do pripajanja Preševske doline Kosovu da će to zahtevati dosta vremena.


FSS potvrdio: Postoje sumnje, proces u toku - Sportklub\nFudbal Autor:Branko Spasojević11. apr. 202111:193 komentara\nFudbalski savez Srbije potvrdio je informaciju Sport kluba o sumnjama UEFA u vezi ishoda dve martovske utakmice.\nStav srpske kuće fudbala preneo je portparol Milan Vuković.\n„Tačno je da smo dobili određene podatke od UEFA u vezi sa mogućim neregularnostima, koji ukazuju na to da je došlo do narušavanja integriteta u pojedinim utakmicama. Proces pred nadležnim organima Fudbalskog saveza Srbije je u toku, trenutno ne možemo da otkrivamo više detalja. Javnost će ubrzo biti o svemu obaveštena“, saopštio je Vuković.\nSK saznaje: UEFA sumnja – nameštene dve utakmice u Srbiji\n11. apr. 2021 29\nPodsetimo, na osnovu uplata u evropskim i azijskim kladionicama, evropska fudbalska federacija dostavila je Fudbalskom savezu Srbije obimnu dokumentaciju o sumnjivim radnjama na dve utakmice iz marta ove godine. Materijal je potkrepljen i video dokazima, između ostalog identifikovani su i pojedini sumnjivi fudbaleri, ranije identifikovani kao učesnici sličnih događaja.\nOficir za integritet FSS, Svetislav Bata Đurović, prosledio je materijal nadležnim organima. U narednim danima, očekuju se izjašnjenja „obeleženih“ klubova i fudbalera. Odluku o eventualnim kaznama doneće Disciplinska komsija Fudbalskog saveza Srbije.\nPrema važećem pravilniku, ukoliko se dokažu sumnje u povezanost klubova i fudbalera sa kladionicama, moguće su enormno visoke novčane kazne i oduzimanje bodova. A, u ovom slučaju posebno interesantno – za ponovne prestupe predviđena je ultimativna sancija od minus šest, do 15 bodova.\nDisciplinska komisija FSSFudbalski savez SrbijeMilan VukovićUEFA


Sevdalinka – važan dio našeg kulturnog naslijeđa « Internet portal za sve nacije I generacije\nObjavljeno Siječanj 10th, 2018\nTuzla, 10.1.2018. godine\n„I ova konferencija, koja je planirana za 25. januar 2018.godine u Bosanskom kulturnom centru u Tuzli, pored brojnih drugih aktivnosti koje provodimo, dio je većeg projekta „Sevdalinka kulturno – historijsko nematerijalno blago BiH“, a konačni cilj nam je da ukažemo na značaj i predstavimo sevdalinku u izvornom obliku kako kod nas tako i u svijetu kao važnog dijela kulturnog naslijeđa. Uz predstavljanje naš cilj je i čuvanje takvog kulturnog naslijeđa“ istakao je bračni par Milkunić, koji već desetak godina rade na ovom projektu.\n„Organizovanjem Konferencije želimo da ukažemo na kulturno-historijsku i umjetničku vrijednost sevdalinke, kao jednog od najznačajnijih elemenata nematerijalnog kulturnog naslijeđa Bosne i Hercegovine, te da doprinesemo povećanju svijesti o važnosti sevdalinke, na lokalnom, nacionalnom i međunarodnom nivou“, zaključili su Milkunići.\nKako je danas rečeno, namjera konferencije je da okupi profesore Umjetničkih akademija i drugih visokoškolskih ustanova koje komuniciraju s temom simpozija, učitelje i nastavnike u predškolskim ustanovama, osnovnim i srednjim školama, umjetničkim školama i visokim učilištima, zaposlenike u oblasti kulture te druge relevantne subjekte koji već rade, te one koji svojim aktivnostima mogu pomoći u realizaciji ovog projekta.\n„Među brojnim vidovima nematerijalnog naslijeđa u Bosni i Hercegovini veoma vrijedan\ndio naše kulturne i historijske baštine je sevdalinka i ona kao takva mora biti sačuvana u svom izvornom obliku. To je obaveza svih nas koji se nalazimo na odgovornim funkcijama“ rekao je premijer Gutić i dodao da je upravo jedna od intencija Vlade bila da kroz rekonstrukciju Vlade i formiranje posebnog Ministarstva za kulturu, sport i mlade, više prostora i pažnje posveti i ovoj djelatnosti.\nPremijer je na današnjem sastanku obećao da će Vlada, kao što je to radila i do sada, u skladu sa svojim mogućnostima, podržati organizaciju ove konferencije, te se zahvalio bračnom paru Milkunić, kao i svim ostalim učesnicima ovog projekta što su našli elana i entuzijazma da se bave ovim pitanjem.


Home / Lokalna samouprava / Pirotski privrednici na Trade Expo Indonesia – velikom trgovinskom forumu\nObjavio PV , 15.10.2019.\nDelegacija privrednika iz pirotskog okruga posetila je Džakartu u Indoneziji povodom učešća na sajmu 34. „Trade Expo Indonesia“. Tom prilikom održan je sastanak sa ciljem sagledavanja mogućnosti proširenja ekonomske saradnje između Indonezije i privrednika iz našeg okruga u oblasti razmene iskustava, povezivanja privrednih subjekata i unapređenja poslovnog ambijenta. Zaključeno je da postoji perspektiva za povoljnu investicionu klimu i promociju razvoja trgovine i ekonomskih odnosa za zainteresovane kompanije.\nNa sastanku održanom 15. oktobra 2019. godine, sastali su se ambasador Indonezije u Srbiji Mochammad Chandra Widya Yudha, direktor odeljenja za Evropu Ministarstva za spoljne poslove republike Indonezije Adrian Wicaksono, predstavnik komisije Indonežanske privredne komore i menadžer prodaje i marketinga kompanije „Multistrada Arah Sarana (Achilles & Corsa)“ Uthan Sadikin, direktor kompanije D-Company Dragan Ćirić, vlasnik kompanije Drumovi A&D Aleksandar Panić, i izvršni direktor Slobodne zone Pirot i predsednik Komore Pirot dr Dragan Kostić\nAmbasador Indonezije u Beogradu, koji je nedavno posetio Pirot, Chandra Widya Yudha kazao je da su potencijali privredne saradnje Indonezije i Srbije velike.\n-Mislim da dobro napredujemo, treba da konkretizujemo načine saradnje, ali ja sam optimista i mislim da ćemo imati prve ugovore u vrlo bliskoj budućnosti-kazao je ambasador Yudha, koji je nedavno razgovarao i sa gradonačelnikom Pirota mr Vladanom Vasićem, prilikom posete Pirotu.\nArdian Wicaksono, direktor Sektora za Evropu u Ministarstvu spoljnih poslova Republike Indonezije zahvalio se poseti delegaciji Srbije i privrednicima Pirota.\n-Pirot je veoma važan za privredu Srbije zbog postojanje Slobodne zone Pirot. Nama je važno da imamo što je moguće bolju privredu saradnju sa Srbijom i Pirotom. Nadam se da će ovaj sastanak rezultovati konkretnom saradnjom privreda Pirota, Srbije i Indonezije-kazao je Wicaksono.\nUthan Sadikin iz Trgovinske komore Indonezije kazao je da je već bio u Srbiji pre par godina.\n-Bio sam dva puta u Srbiji, imao susrete sa nekoliko biznismena. Mislim da privatni sektori dve zemlje i te kako mogu da sarađuju. Nadam se uspešnoj saradnji a verujem da će aktuelni ambasador Indonezije u Srbiji doprineti da se privredne veze između dve zemlje dodatno ojačaju i budu još značajnije-kazao je Sadikin.\nSastanak u ambasadi Indonezije\nAmbasador Indonezije u utorak u Pirotu\nPoseta Privrednoj komori Crne Gore\nZa bolju ekonomsku saradnju Srbije i Bugarske - na…\nU poseti Slobodnoj zoni „Izbas“ u Turskoj\n← Previous Story Vasić: Kraj za liste čekanja za vrtiće. U Prvomajskom cvetu dograđuje se praktično novi vrtić\nNext Story → SZP: Učešće na konferenciji industrijskih nekretnina u Sofiji\nDa se lakše diše: Pirot jedan od dva grada u zemlji koji će dobiti Plan održive mobilnosti\nPripreme za osmu po redu svetkovinu pirotske peglane kobasice uveliko u toku. Veliko interesovanje izlagača ali i posetilaca\nRukometašice Pirota plasirale se u finale Kupa Grupe Istok – slavile protiv Vranjanki


ČISTKA NA INSTAGRAMU Popularna aplikacija obrisala naloge sa milionima pratilaca\nViše desetina mim stranica, koje su imale milione pratilaca, obrisano je sa platforme Instagram.\nZBOGOM KARTICAMA Pametni telefoni mijenjaju novčanike i vozačke dozvole\nPLAĆANJE PREKO APLIKACIJE Vocap uvodi novu opciju\nVocap, navodno, uvodi novu opciju uplaćivanja novca putem te aplikacije. Testiranje bi trebalo da počne već ove godine u Indiji, najavio je Vil Kečkart iz Fejsbuka, kompanije koja je kupila Vocap 2014. godine za 19 milijardi dolara.\nODGOVOR NA NAJAVE FEJSBUKA Da li Kina zaista sprema svoju digitalnu valutu\nGeneralni direktor Huaveja smatra da Kina može da konkuriše Fejsbuku u emitovanju vlastite digitalne valute. Osnivač kompanije Ren Žengfej vjeruje da Kina lako može da kreira digitalnu valutu sa istom vrijednošću kao i libra za Fejsbuk.\nSKOK DOBITI Prihodi i rast broja korisnika Tvitera nadmašili očekivanja\nAmerička društvena mreža Tviter ostvarila je u drugom kvartalu bolje prihode od očekivanih i zabilježila rast broja korisnika na dnevnom nivou. Profit kompanije je u drugom tromjesečju iznosio 1,1 milijardi dolara ili 1,43 dolara po akciji, u poređenju sa 100 miliona dolara ili 13 centi po akciji u istom periodu prošle godine, prenosi agencija Rojters.\nPolaznici prve IT prekvalifikacije ušli u DRUGI MJESEC OBUKE: Profesori uvjereni u uspjeh stotinu mladih i hrabrih ljudi\nStotinu visokoobrazovanih ljudi, koji nisu u svojoj struci našli posao, vrijedno već mjesec i po dana pohađa obuku prve IT prekvalifikacije u organizaciji Ministarstva za naučnotehnološki razvoj, visoko obrazovanje i informaciono društvo RS i Inovacionog centra Banjaluka.\nSASTANAK BRNABIĆ-CVIJANOVIĆ Srbija će pomoći Srpskoj da naredne godine uvede 500 digitalnih učionica\nU Beogradu je održan sastanak predsjednice Republike Srpske Željke Cvijanović i premijerke Srbije Ane Brnabić.\nDigitalni stručnjaci nikad spremniji da NAPUSTE SVOJE DRŽAVE: Željni boljeg života, daljeg učenja i napredovanja\nU vrijeme kada se kompanije bore da dođu do radnika, digitalni stručnjaci su više nego ikada spremni otići iz svojih zemalja po sticanje novog radnog iskustva ili bolju karijeru, nego oni koji nemaju digitalne vještine.\nUspostavljanje sistema elektronske uprave i pružanje elektronskih servisa za građane ili poslovnu zajednicu koji su planirani u RS, mora da prati i zaštita podataka, što je jedan od temelja takve uprave.\nNAJVEĆA U ISTORIJI "Fejsbuk" će morati da plati PAPRENU KAZNU\nAmerička savezna trgovinska komisija objavila je u srijedu da će kompanija “Fejsbuk” morati da plati kaznu u iznosu od pet milijardi dolara, zbog niza skandala sa ugrožavanjem privatnosti njegovih korisnika.\nAMERIČKE VLASTI ISTRAŽUJU Na udaru Fejsbuk, Epl, Gugl i Amazon\nOSTARI ZA ČAS, BAR NA FOTOGRAFIJI Aplikacija FaceApp zaradila MILION DOLARA za svega 10 dana\nZLONAMJERNOM PROGRAMU DALI PLEMENITO IME Krao je podatke iz vašeg Vocapa, a sada se OTRGAO KONTROLI\nMajkrosoft radi razvoja tehnologija vještačke inteligencije ulaže MILIJARDU DOLARA u firmu Ilona Muska\nINOVACIJE Od danas nova funkcija na Jutjubu\nNajnovija Jutjub funkcija će vam sada dozvoliti da se vrlo brzo prebacujete sa pjesme na njen muzički video, bez ikakvih prekida.\nUZNEMIRAVANJE LJUDI Tviter suspendovao naloge iranskih medija\nTviter je suspendovao nekoliko iranskih novinskih naloga zbog navodnog uznemiravanja pripadnika vjere Bahai.\nPolicija u Koloradu koristiće Galaxy S9 kao bodi kamere\nPolicija u Kit Carsons oblasti u Bulringtonu (Kolorado, SAD), uskoro će na grudima nositi Samsung Galaxy S9 pametne telefone.\nIran raj za rudarenje BITKOINA, gutaju se ogromne količine struje\nSve veći broj Iranaca počeo je da se okreće kriptovalutama, posebno bitkoinu, usljed devalvacije nacionalne valute izazvane ekonomskim sankcijama SAD.\nBEZ OBZIRA NA PRITISKE "Huavej" potpisao više od 50 ugovora za razvoj 5G mreže u svijetu\nKineska telekomunikaciona kompanija “Huavej” potpisala je više od 50 komercijalnih ugovora za razvoj 5G mreže širom svijeta, izjavila je Ketrin Čen, viši potpredsjednik te kompanije.\n"PENALI NISU SPORNI" Mrkobrada čestitao Borcu na pobjedi"


Vijeće sigurnosti UN-a u utorak o BiH\nNaslovnica Bosna i Hercegovina Vijeće sigurnosti UN-a u utorak o BiH\nVijeće sigurnosti UN-a će analizirati aktuelno političko stanje u BiH, te dogovariti obnovu godišnjeg mandata međunarodnih snaga u BiH.\nVijeće sigurnosti UN-a u utorak će, 10. novembra, održati raspravu o Bosni i Hercegovini, a izvještaj će podnijeti visoki predstavnik Valentin Inzko.\nNa ovom sastanku se treba obnoviti godišnje odobrenje rada međunarodnih stabilizacijskih snaga koje predvodi Europska unija (EUFOR ALTHEA) čije aktuelno odobrenje ističe 11. novembra.\nTakođer se navodi kako se u novembru obilježava 20. godišnjica Dejtonskog sporazuma, te je to prilika da se revidiraju izazovi punog provođenja ovog dokumenta. Neki od njih su etničke podjele između Bošnjaka, Hrvata i Srba, kao i seceionistička retorika zvaničnika bh. entiteta Republika Srpska, kao i nedavno objavljeni planovi o referendumu.\nOčekuje se kako će Vijeće obnoviti odobrenje EUFOR-u po Članu VII i obnoviti rezoluciju kako bi se ona odnosila na posljednja dešavanja, uključujući zabrinutost zbog planova RS da održi referendum koji je u jurisdikciji države BiH. Također će se istaći stalna obaveza svih bh. strana da provode Dejtonski sporazum.\nVijeće bi moglo dodatno istaći važnost pomirenja u svjetlu podjela pokazanih na obilježavanju 20. godišnjice genocida u Srebrenici i pozdraviti korake koje su prema pomirenju od tada napravile BiH i Srbija.\nNa prošlogodišnjem glasanju o misiji EUFOR-a, Rusija, stalna članica Vijeća, uzdržala se od glasanja i to je bio prvi put da Vijeće nije donijelo rezoluciju o međunarodnom prisustvu u BiH konsenzusom i postoje brige da bi Rusija mogla ponovo imati suprotno mišljenje.\nLani su Rusi bili zabrinuti zbog govora u rezoluciju koji se odnosi na bh. euroatlantske integracije i tvrdili su da se na taj način nameće odluka stanovnicima u BiH i da nije na Vijeću sigurnosti da nameće stvari koje se trebaju riješiti unutar države.\nDodatne podjele vidjele su se ovog ljeta na pregovorima o nacrtu rezolucije o Srebrenici i ruski veto je bio najbolji pokazatelj odnosa članica prema BiH.


Институт БиХ служи за скривање злочина над Србима | Јадовно 1941.\nInstitut BiH služi za skrivanje zločina nad Srbima\nPorodice nestalih iz Republike Srpske /RS/ nisu zadovoljne radom Instituta za nestala lica BiH jer on služi za manipulaciju i skrivanje zločina nad Srbima, zbog čega je potrebno promijeniti zakonska rješenja u ovoj oblasti, konstatovano je na sjednici Odbora porodica zarobljenih boraca i nestalih civila RS.\nRukovodilac Operativnog tima RS za traženje nestalih Goran Krčmar izjavio je novinarima nakon današnje sjednice, održane u Istočnom Sarajevu, da je proces traženja nestalih lica iz RS već tri godine u velikom zastoju i da su problemi koji su evidentirani još 2008. godine prisutni i danas.\n“Neprihvatljiva je i poražavajuća činjenica da je za nepune četiri godine rada Instituta identifikovano samo 75 Srba. Do početak rada Instituta RS je rješavala 320 slučajeva godišnje, a sada je to 25 srpskih žrtava godišnje”, rekao je Krčmar i podsjetio da je Institut BiH formiran radi ubrzanja procesa traženja i identifikovanja nestalih lica.\nOn je naveo da RS trenutno traži 1727 nestalih, a da je neidentifikovao 625 srpskih žrtava koje su smještene u spomen-kosturnicama u Istočnom Sarajevu, Nevesinju i Banjaluci.\n“RS je do formiranja Instituta 2008. godine riješila 4 100 slučajeva, od čega je bilo identifikovano 3 500”, naveo je Krčmar.\nPrema njegovom mišljenju, neozbiljno je to što Institut za nestala lica navodi da u BiH ima od 8 000 do 13 000 nestalih.\nPodsjećajući da je obaveza Instituta bila da uspostavi centralni registar nestalih lica, Krčmar je posebno ukazao na činjenicu da u uspostavljanju centralne evidencije nestalih lica nije predviđeno nacionalno određivanje nestalih što znači da ne može biti utvrđeno koliko je nestalo Srba, Hrvata, Bošnjaka niti će biti poznato koliko je među nestalima vojnika, a koliko civila.\n“Pokušaćemo da postojeće probleme riješimo institucionalno, odnosno promjenama zakona o nestalim licima na nivou BiH ili donošenjem tog zakona na nivou RS”, istakao je Krčmar.\nŠef Kluba srpskih delegata u Domu naroda Parlamentarne skupštine BiH Staša Košarac smatra da zakonska rješenja na nivou BiH, kada je riječ o traženju nestalih lica, nisu dala očekivane rezultate.\n“Moraju se naći načini da budu riješeni problemi u ovoj oblasti s obzirom da institucije na nivuo BiH nemaju univerzalan pristup ukupnim stradnjima u BiH. Određena zakonska rješenja na nivou zajedničkih institucija treba prekomponovati s obzirom da postoji ogromno nezadovoljstvo porodica nestalih iz RS”, rekao je Košarac.\nNaglašavajući da RS i dalje ima univerzalan pristup ukupnom stradanju Bošnjaka, Srba i Hrvata u BiH, on je naveo da će RS znati da nađe najbolja moguća rješenja za nastale probleme, a jedno od njih je i donošenje entitetskog zakona, jer su institucije na nivou BiH pokazale jalovost i na ovom pitanju.\n“Treba otvoriti dijalog, pronaći određena rješenja, a ako ne, RS ima kapacitete i potrebno je samo donijeti zakonska rješenja i napraviti iskorak i pomoći porodicama”, konstatovao je Košarac.\nPredsjednik Republičke organizacije porodica zarobljenih i poginulih boraca i nestalih civila RS Nedeljko Mitrović tvrdi da se nikakva pozitivna ocjena ne može dati Institutu za nestala lica BiH.\n“Problem je u samom funkcionisanju Instituta. Potrebno je sve vratiti na entitetske komisije, jer su one pokazale veću efikasnost”, smatra Mitrović.\nOn je posebno ukazao na činjenicu da, od kada je formiran Institut, prođe i po godinu dana dok se od prijeme informacije za neku grobnicu ne pristupi ekshumaciji za šta je prije bilo potrebno 15 dana.\nPrema Mitrovićevim riječima, neprihvatljivo je da se identifikacije srpskih žrtava obavljaju u Federaciji BiH.


Raste tražnja za stanovima, rastu i cene\nAbe Nišlije! Budimo odgovorni!\nRadnički na pripremama u Turskoj\nDeca iz Brzog Broda ne idu u hraniteljske porodice. Centar za socijalni rad odredio staraoca iz redova radnika dok se ne nađe trajno rešenje\nSeminari se vraćaju na velika vrata, februar već bukirali mnogi\nPočetak/Ekonomija/Raste tražnja za stanovima, rastu i cene\nNiške Vesti30. oktobra 2021.\nNajnoviji podaci Republičkog geodetskog zavoda pokazuju da od 2018. godine u Nišu konstantno raste broj kupljenih i prodatih stanova i kuća, pa je samo u trećem kvartalu njihov broj bio 959, što je za 2,1 odsto više nego 2020. godine.\nOd tog broja 65 odsto nekretnina u kupljeno je gotovinom, dok je prošle godine u istom periodu 55 odsto kupaca platilo stan u Nišu kešom, a ostali su podizali kredit. U Nišu su najtraženiji, a ujedno i po kvadratu najskuplji, jednosobni i dvosobni stanovi.\nOni koji sada tragaju za stanom od oko 60 kvadrata govore da se takvi stanovi prodaju odmah nakon što investitori krenu da grade temelj stambenog objekta, iako su cene u poslednjih godina dana drastično porasle. Stanovi u novoizgrađenim objektima u centru ne mogu da se kupe za manje od 1.300 evra po kvadratu, a u takozvanim „pametnim“ zgradama prodaju se za 2.000 evra po kvadratu sa uračunatim PDV-om. Na periferiji je situacija nešto povoljnija, u novoizgrađenim zgradama, recimo, na Somborskom bulevaru, Čalijama ili Donjoj Vrežini moguće je kupti stan i za 1.100 evra, ali cene se uglavnom kreću od 1.200 do 1.400 evra po kvadratu. Do pre par godina u tim niškim naseljima dvosoban stan je mogao da se kupi za 650 evra po kvadratu, a u centru Niša je novogradnja koštala oko 1.000 evra.\nPoskupeli su i stari stanovi, na najatraktivnijim lokacijama u gradu kao što su Bulevar Nemanjića ili Bulevar Zorana Đinđića vlasnici sada traže uglavnom 1.200 evra po kvadratu, dok je na perefieriji cena za oko 200 evra niža, ali i tu postoje bitne razlike u zavisnosti od toga na kom spratu se nalazi stan i da li je zgrada sa liftom ili bez njega. Prema rečima trgovaca nekretninama interesovanje kupaca je mnogo veće nego što ima slobodnih stanova, a razlog je to što stanove kupuju podjedanko i Nišlije i stanovnici okolnih gradova i mesta, iz različitih razloga, zbog upisa dece na fakultet u Nišu ili zapošljavanja u tom gradu.\nProfesor Ekonomskog fakulteta u Nišu dr Boban Stojanović rekao je da postoji više razloga zbog čega je tražnja za stanovima značajno porasla, a samim tim i cena stanova. „Kapital beži iz štednje jer se skoro i ne isplati pošto je kamata simbolična ili i ne postoji. Sa druge strane kod nas ne postoji finansijsko tržište da bi čovek kupio neke hartije od vrednosti. Promet na Beogradskoj berzi je skroman i dosta toga je problematično. U takvoj situaciji kapital beži u sigurne plasmane, a to su nekretnine. Imamo preko stanogradnje i pranje para i to je jedan od razloga povećane tražnje za stanovima“, objasnio je dr Stojanović.\nOn je kazao da je u „vreme korone“ dosta novaca „ubrizgano“ u skoro svim društvima u svetu, a taj novac išao je ka bogatima i oni su ga usmerili u nekretnine. Na skok cena nekretnina, dodao je dr Stojanović, uticao je i rast cena građevinskog materija, koji je sa druge strane i poskupeo zbog povećane tražnje\ncena potraznja Stanovi\nGradonačelnica: Porodici Karimanović ponuđen stan, mesečni zakup bi pokrio Centar za socijalni rad\nNOVI DEZENI I MODELI U VELEPRODAJI zavesa, drapera i markizet zavesa – S HOME DESIGN\n30. oktobra 2021. u 16:06\nKOD NAS U NIŠU, CENA KVADRATA ZA ZETOVE PADA !\nSvetozar (C. Krst) kaže:\n31. oktobra 2021. u 08:38\nVelika sramota za naš Grad i vladajuću strukturu. Ovo je užasan primer samovolje i gramzivosti.


Koncesija za Aerodrom Nikola Tesla do sredine 2017. | Gde Investirati\nMandatar nove Vlade, Aleksandar Vučić, saopštio je prilikom obraćanja poslanicima da je „Vlada je najbliža da se odluči za koncesioni model upravljanja beogradskim Aerodromom ‘Nikola Tesla’ “ i da očekuje da će ovaj posao biti završen do sredine naredne godine.\n„Nešto što je imalo ukupnu vrednost od 50 miliona evra zahvaljujući kompaniji Air Serbia danas za koncesioni ugovor na 25 godina sa ‘upfront’ plaćanjem, sa kojim ćemo izaći na tender, ima početnu vrednost od 310 miliona evra, plus ‘concession fee’ – koncesionarsku taksu koju će plaćati 10, 11 ili 12 miliona EUR na godišnjem nivou svih 25 godina“, objasnio je Vučić.\nJoš uvek nije poznato kakav će status imati manjinski akcionari u ovom poslovnom aranžmanu.\nVlada Srbije u maju ove godine formirala je Komisiju za davanje predloga za izbor i sprovođenje modela strateškog razvoja Aerodroma čiji je predsednik potpredsednica vlade i ministarka građevinarstva, saobraćaja i infrastrukture Zorana Mihajlović.\nPrevious Nekonsolidovani rezultati Metalca u četvrtak\nNext Broj turističkih putovanja u svetu povećan za 5,0 odsto\nTags Aerodrom Nikola TeslaAleksandar Vučićkoncesija\nCategory KompanijeNajvažnije vestiSaobraćajTema dana


Lepota crvene boje u novom Jaeger-LeCoultre časovniku - Lux Life luksuzni portal\nReverso model švajcarskog časovničarskog brenda je neopevani heroj u svetu horologije. Iako je u proizvodnji od svog lansiranja 1931.godine, ovaj diskretni model ne dobija isto priznanje kao drugi modeli njegovog kalibra. Ipak, njegova najnovija iteracija će možda to promeniti za stalno. Nazvan Reverso Tribute Duoface Fagliano, ovaj model ograničenog izdanja sadrži iste Art Deco proporcije originala i njegovo flip-over kućište. Ipak, on stapa dual-time zone komplikaciju Duoface modela sa uravnoteženim izgledom Tribute kolekcije.\nOriginalno razvijen kako bi odgovorio na potrebe polo igrača, novi časovnik ima inherentni atleticizam, koji savršeno akcentuje njegovu svedenu eleganciju. Ono što mu definitivno pomaže da se izdvoji među svim ostalim jeste njegov bordo brojčanik i kožni kaiš odgovarajuće boje.\nDuoface dozvoljava displeju dva brojčanika da prikazuje različite vremenske zone, pri čemu svaki ima sopstveni izgled. Druga vremenska zona se prilagođava malim slajderom koji je smešten u samom vrhu kućišta i u celosti je nevidljiva, osim onda kada se kućište okrene. To je moguće zahvaljujući vrhunskom inžinjeringu kućišta prečnika 47 mm i ručno navijajućeg Calibre 854A/2 koji se unutra krije, a koji generiše 21.600 vibraciju po satu i ima rezervu energije u trajanju od 42 sata.\nPrednji brojčanik dobio je bordo boju zahvaljujući emajliranim detaljima, što je akcentovano indeksima koji su napravljeni od crvenog zlata, baš kao i kućište.\nOgraničen na samo 190 komada, Jaeger-LeCoultre Reverso Tribute Duoface Fagliano Limited Edition časovnik može se kupiti samo u buticima ovog brenda, po ceni od 23.900 dolara.


SVET KOMPJUTERA - AKTUELNOSTI - Classmate PC računari za školarce beogradskih opština\nClassmate PC računari za školarce beogradskih opština\nStigli portabl školski drugari\nNekoliko beogradskih osnovnih škola odskora može da se pohvali time da su im učionice opremljene najnovijim tehnologijama potrebnim za kvalitetnije obrazovanje\nSavremeno obrazovanje nemoguće je bez upotrebe računara. „Kako tu misao implementirati u realnost naše zemlje?” pitanje je koje su mnogi postavljali, a do sada smo se u procesu njegovog odgonetanja oslanjali samo na pojedince. Samo su retki roditelji, direktori škola, nastavnici i profesori isključivo zahvaljujući sopstvenom entuzijazmu učestvovali u takozvanom informatičkom opismenjavanju dece i, uprkos očekivanjima, na videlu nije bilo ni jednog sistemskog rešenja koje bi većinu, ako ne i sve učenike u Srbiji, dovelo u ravnopravan položaj sa vršnjacima u Evropi. Kada je makedonska vlada svojevremeno realizovala projekat „Jedan učenik – jedan računar”, političarima su bila zapušena usta u svim situacijama kad god su zaustili da kažu da u budžetu prosto nema novca za tako velike investicije. Republika Makedonija je realizacijom pomenutog projekta započela vožnju koja obećava rezultate nakon samo nekoliko godina. Idući tragom tih ideja i nekih ličnih iskustava, predsednici dveju beogradskih opština, Vračar i Rakovica, pokrenuli su i realizovali projekat podele više od dve hiljade prenosnih računara osnovcima svojih opština.\nKvalitet ima cenu... ili pak ne\nPolaznici u prvi razred osnovnih škola u Opštini Rakovica, kao i učenici trećeg i četvrtog razreda osnovnih škola na teritoriji Opštine Vračar od početka ove školske godine su prve generacije srpskih učenika koji će se u nastavi koristiti računarima, i to prenosnim. Opštine, odnosno njihovi predsednici Bojan Milić (Opština Rakovica) i Branimir Kuzmanović (Opština Vračar), pokrenuli su tender za nabavku ukupno 2150 računara netbook klase. Na tenderu je izabrana kompanija ComTrade, i ona je 24. septembra isporučila dogovorenu količinu prenosnika. Tom prilikom priređena je i konferencija za novinare na kojoj je istaknuta važnost projekta koji su pokrenuli predsednici dveju beogradskih opština.\nRezultat je više nego reprezentativan. Podeljeni prenosni računari opremljeni su savremenim tehnologijama sa Intelovim procesorom Atom na čelu, a upakovani su u adekvatno opremljeno kućište koje nudi bolju otpornost na udarce i vodootpornost tastature. Tastatura je, inače, sa slovima srpskog jezika. Softver na računarima takođe je lokalizovan na srpski jezik (ćirilica), a pored standardnog paketa (operativni sistem + multimedija), na računaru se može naći i nekoliko aplikacija edukativnog karaktera.\nČitav projekat ima za cilj, prema rečima predsednika Opštine Rakovica Bojana Milića, da svim učenicima prvog razreda rakovičkih škola pruži jednaku šansu u savladavanju savremenih znanja. U sali pres centra Opštine Rakovica 13. oktobra je održana svečanost povodom ovog projekta. Pred predstavnicima medija, ali i kompanije nVidia čiji se superračunar opremljen karticama Tesla (opisanim u prošlom broju) već neko vreme nalazi u opštinskom računskom centru, jedan primerak računara uručen je učeniku po imenu Nikola Tesla iz osnovne škole koja nosi ime po našem istaknutom naučniku, a nalazi se na teritoriji Opštine Rakovica. Slikovito, gospodin Milić je istakao da pravo bogatstvo ove zemlje leži u pameti, jer nafte i dijamanata nemamo i da ako bismo želeli da stvorimo još jednog Teslu, on bi morao u najranijim godinama da krene da radi na računaru.\nPodela Classmate PC-jeva upravo je korak u tom smeru. Predsednik Opštine Vračar Branimir Kuzmanović istakao je da je uoči ovog projekta realizovan još jedan koji podrazumeva obuku nastavnika i profesora. Obuka se sastojala iz učenja osnova korišćenja računara, obuke rada na Internetu i Office paketima, pre svega onim za obradu teksta i prezentacija. Procena je da će petina nastavnika u potpunosti implementirati nove tehnologije u nastavu i generisati prve prezentacije, elektronske materijale koje će ostali profesori kasnije prerađivati prema svojim potrebama, i da će se takav, kvalitetniji materijal difuzno širiti među obrazovnim institucijama. U ovome nastavni kadar neće biti sam, već će imati potpunu podršku zaposlenih u opštini, i to organizacionu i tehničku. Nadgledanjem ovog projekta i konstantnim prisustvom u njegovoj implementaciji kreiraće se ulazni podaci za dalji razvoj uslova u kojima se mladi obrazuju.\nKonkretizacija projekta pomenute dve beogradske opštine započela je, zapravo, u martu ove godine, kada je gost naše države bio gospodin Krejg Beret (Craig Barret), u to vreme prvi čovek korporacije Intel, ali i, što je možda još važnije, predsedavajući organizacije Ujedinjenih nacija pod nazivom GAID (Global Alliance for ICT and Development – Globalne alijanse za informacione i komunikacione tehnologije i razvoj).\nTokom višednevne posete gospodin Beret je razgovarao sa odgovarajućim resornim ministrima srpske vlade, gradonačelnikom Beograda i drugim predstavnicima lokalne uprave, kao i sa ljudima iz privrede. Tom prilikom je u ime Intela poklonio prvih 30 Classmate računara učenicima beogradske Osnovne škole „Jovan Miodragović”.\nNa pitanja u vezi s trenutkom kada je projekat pokrenu (usred globalne ekonomske krize), obojica predsednika istakla su da je u krizi najbolje ulagati u infrastrukturu i obrazovanje. Efekti ovakvih ulaganja biće istovremeno i kratkoročni i dugoročni. Na kratke staze učenici će imati mogućnost da svojim očima vide pojedine elemente svojih lekcija i tako lakše usvoje znanja. Naši mladi dobro vladaju teorijskim znanjima, ali je upotrebljivost tih znanja mala. Upravo uz pomoć računara teorijska znanja će pratiti i adekvatni praktični zadaci koji podstiču njihovu upotrebu u realnim situacijama. Dugoročno, ovakav projekat ima svojevrstan efekat početne brzine, inicijalnog impulsa u razvoju društva, jer ne samo da omogućava mladima kompetitivnu prednost u odnosu na ostale u Srbiji, već i motiviše druge opštine, gradove i lokalne samouprave da implementiraju slične projekte u svojim sredinama. Na taj način ubrzava se evolucija srpskog obrazovnog sistema ka standardima koje postavljaju visokorazvijene zemlje Evropske unije.\nPrenosni računari izdati su na revers roditeljima učenika. Oni će, naravno, kako godine odmiču postajati tehnički prevaziđeni i postavlja se pitanje njihove kasnije upotrebljivosti. Jedan od načina da se ovim mašinama produži život, a koji predstavlja centralnu ideju u Opštini Rakovica, jeste da se u godinama koje dolaze napravi izvestan opštinski cloud, koji bi kasnije sami laptopovi koristili kao kakvi terminali i sadržaj bi se push tehnikom slao na njih bežičnom vezom.\nJedan od planova koji je predsednik Opštine Rakovica istakao kao veoma bitan jeste upotreba ovih prenosnika za pristup Internetu. Roditelji, starija braća, sestre ili bilo ko drugi će uz pomoću ovih računara i posebnih 3G modema (koje priprema kompanija Telekom Srbija) imati pristup Internetu. Za učenike će u školama pristup Internetu biti besplatan, dok će ostali posebnim „greb” karticama ili na neki sličan način plaćati pristup Webu. Naravno, sadržaj kome najmlađi mogu pristupiti bio bi filtriran kako bi se izbegli zloupotreba i neželjene posledice.\nKada se u roku od nekoliko godina više generacija bude opremilo ovakvim uređajima, naše škole će u potpunosti imati uslove za prelazak sistema školovanja na jedan mnogo viši nivo. Tada će biti omogućeno i korišćenje ovih mašina za potrebe testiranja (infrastruktura u vidu hardvera i softvera već postoji), ali i učeničku kolaboraciju, tačnije neku vrstu obrazovno-socijalne mreže među učenicima.\nSavremene tehnologije među nama\nPomenute beogradske opštine već dugo implementiraju savremene tehnologije u svoj svakodnevni rad. Kupovinom superračunara kompanije nVidia Opština Rakovica postala je jedna od tehnički najsavremenije opremljenih opština, i to ne samo u Srbiji već i u okolini. Njihove kolege sa Vračara imaju nekoliko projekata na koje su ponosni. O jednom od njih već smo pisali (SK 6/2009), a to je ptica-robot koja uči decu da čuvaju svoju okolinu tako što razgovara sa njima i „jede” limenke. Drugi je projekat elektronskog dnevnika – online aktivno učešće nastavnika, učenika i roditelja u nastavi i obrazovanju. Sistem je dizajniran tako da roditeljima koji se registruju periodično šalje informacije o napretku njihove dece putem emaila ili SMS-a. U prvom periodu (godinu dana) korišćenje sistema biće potpuno besplatno, a kasnije će se naplaćivati samo SMS poruke (po ceni udela provajdera), dok će email biti besplatan. Više informacija o ovom projektu možete pronaći na www.vracar.mojaskola.org.\nOvi pozitivni pomaci u razvoju našeg društva treba da budu reper svim lokalnim samoupravama, ali i Ministarstvu prosvete da počne sa donošenjem adekvatnih zakona i da ih implementira u sve pore obrazovanja našeg društva. Možda nismo u mogućnosti da, poput Makedonije, svim učenicima u Srbiji obezbedimo po računar, ali bolje je krenuti parcijalno pa se polako približavati ukupnom broju, nego večito izbegavati ovakva kapitalna ulaganja pod izgovorom da nije moguće baš svima omogućiti potpuno iste uslove.\nProcesor:Intel Atom N270 1,6 GHz\nHDD: 1,8 inča, flash, 8 GB\nEkran: 8,9 inča, 1024 x 768 tačaka\nWireless: 802.11b/g, 802.11s Mesh support\nBaterija: 4-cell (oko 4 sata autonomije)\nSoftver: operativni sistem Ubuntu lokalizovan na srpski jezik, internet browser, Openoffice.org, Pidgin (web komunikacija), F-spot (foto menadžer), Evolution mail, Movie player i Rhythm box (muzika) lokalizovani na srpski jezik\nDodatno: SD čitač kartica, integrisana kamera, vodootporna tastatura, otpornost na udarce


Vučić: "Srbija spremna na kompromis oko KiM" - intervju.rs\nVučić: „Srbija spremna na kompromis oko KiM“\nPredsednik Srbije Aleksandar Vučić izjavio je da neće „zabijati glavu u pesak kao i svi drugi“ kada je reč o Kosovu i Metohiji.\nOn je dodao da je spreman da uradi nešto što bi bio kompromis, ali i poručio da se, ako neko misli da će Srbija da dâ sve, a ostane bez ičega, grdno prevario.\n„Na kraju će građani Srbije dati sud o tome pitanju. Da li kao predsednik Republike želim da se ponašam kao svi drugi i da zabijem glavu kao noj u pesak i da kažem, nema problema čekaćemo još 200 godina dok i vaša deca i vaši unučići budu prolazili kroz iste muke kao mi, naši očevi i naši dedovi, ili ste spremni da nešto uradite što će biti kompromis i za Srbe i Albance? – Ja sam spreman da pokušam znajući da će za to biti potrebno da platim cenu koju je nemoguće izdržati i opstati na vlasti“, rekao je Vučić.\nKako je rekao „to nije naročito važno“, ali jeste važno da li možemo da postignemo kompromis, navodeći da će dati sve od sebe da se to i uradi, a ako ne budemo uspeli, to će značiti još jedan propust, još izgubljenog vremena i još jedna generacija koja će zaludo trošiti svoje vreme…\nOn je naveo i da bi to uticalo na našu ekonomiju, pošto je ona uvek povezana sa politikom.\nMeđutim, dodao je, za to je potrebno „da i naši partneri albanski razmišljaju na takav način da bi se postigao kompromis“.\n„Ako neko misli da će Srbija da dâ sve, a da ostane bez ičega, grdno su se prevarili svi i to govorimo vrlo veoma otvoreno i na svakom mestu“, ponovio je Vučić i dodao:\n„Ako mogu da nađu nekog ko će bolje da reši taj problem – evo ja se odričem odmah čega god hoće, samo da vidim kako ćete to da uspete“.\nOn je podvukao da unutrašnji dijalog traje, da ima bezbroj mišljenja, ali da postoje i oni koji hoće da Srbija ostane zaglavljena u mulju prošlosti i ništa više.\nPredsednik Srbije je na konstataciju da je razgovarao sa Albancima sa KiM i da li oseća da postoji želja da se dođe do kompromisa, rekao da „oni znaju da moraju nešto da urade“, ali da im je teško zbog njihovih i unutrašnjih previranja i drugačije situacije u Prištini nego u Beogradu.\n„Ali je i njima jasno da moraju nešto da učine i da Srbi moraju nešto da dobiju, da bi moglo da se razgovara o kompromisu“ zaključio je Vučić.\nSlične Teme:Aleksandar Vučić


Osvojili Kup, pa se previše opustili - Partizan vraća prvotimce sa odmora?! - Sportske.net\nOsvojili Kup, pa se previše opustili - Partizan vraća prvotimce sa odmora?!\nIako je stručni štab na čelu sa Ivanom Tomićem želeo da odmori gotovo kompletan prvi tim u poslendjem kolu protiv Vojvodine, kako bi imali više odmora pred letnje pripreme, poraz u Nišu doveo je do promene plana.\nFoto: BETAPHOTO/ZIVOTA POPOVIC/DS\nI Partizan za Kokezu, Tole dobrodošao u Humsku!Bugari proslavili jubilej pobedom nad PartizanomFOTOFINIŠ - Klubovi gledaju u pravilnik i jure karte za Evropu!Zečević podržao Ćurkovića i otkrio zašto Partizan još uvek nema novi stadion!Može li Zvezda da obori ovaj Partizanov rekord? Božović baš i nije optimista...\nTek što su osvojili Kup Srbije, obezbedili plasman na evropsku scenu, fudbaleri Partizana ''uspeli'' su vrlo brzo da pokvare uglavnom povoljan utisak iz prolećnog dela sezone.\nProteklog vikenda su poraženi od Radničkog u Nišu (0:1), bez nekolicine standardnih prvotimaca, što naravno nije opravdanje za one koji su nastupili u tom meču u Partizanovom dresu.\nTim porazom ekipa iz Humske je ozbiljno dovela u pitanje osvajanje drugog mesta na kraju sezone, uz mogućnost da u slučaju eventualnog poraza od Vojvodine crno-beli završe sezonu na petoj poziciji!\nTo bi, naravno, izazvalo novi talas nezadovoljstva među navijačima Partizana, bez obzira na osvojeni Kup, i to samo par dana uoči najavljene izborne Skupštine kluba, što bi aktuelna opozicija mogla da iskoristi kao dodatni argument u borbi za promenu sadašnjeg rukovodstva.\nA da razloga za optimizam pred meč sa motivisanom Vojvodinom nemaju baš previše, crno-beli su potvrdili i sinoć, u prijateljskoj utakmici u Bugarskoj, gde ih je domaći Beroe iz Stare Zagore savladao sa 2:0.\nImajući sve tio u vidu, prvi čovek Radne grupe Partizana Ivan Ćurković potvrdio je da će biti preinačena odluka trenera Tomića da se većina standardnih prvotimaca ranije pusti na odmor.\n''Bila je ideja da se neki igrači odmore u poslednjem kolu, ali ne možemo da dozvolimo da da se sezona završi porazom od Vojvodine. Naravno, poraz uvek može da se desi, ali ne možemo da dozvolimo da tu utakmicu odigramo sa juniorima u svom sastavu. Tri-četiri dana odmora više, ne znači mnogo igračima, pa smo odlučili da ekipa izađe na teren u najjačem sastavu, dostojanstveno'', poručio je Ćurković.\nPrema tome, kapiten Ilić, Nemanja Mihajlović, Brašanac i ostali će morati da se vrate sa već započetog odmora, ali to neće važiti za golmana Bojana Šaranova, koji je, kako prenosi ''Sport'' već otputovao u Dubai.


Fondacija Konrad Adenauer o Telekomu i N1\nDW: Triler na TV tržištu Srbije, bez prenosa kritičkih glasova uoči izbora\nVesti Autor:DW11. feb. 202011:34 > 11:42\n"Ekonomski krimi-triler na televizijskom tržištu uoči parlamentarnih izbora" - tako se sukob Junajted grupe i Telekoma Srbija opisuje u najnovijem izveštaju nemačke Fondacije Konrad Adenauer, piše Dojče vele (DW).\nMedijsko-političko-ekonomski sukob Junajted grupe i Telekoma Srbija nastavlja se nesmanjenom žestinom, i trenutno se ne vidi da je bilo koja strana spremna da popusti. Sukob koji je započeo kao navodno komercijalni spor oko obnove ugovora za paket kanala Junajted grupe, sada je već uključio i brojne političke aktere, koji situaciju tumače u skladu sa svojom političkom pripadnošću, i samo je doprineo stavu da su i pored nesumnjivih ekonomskih interesa od njih možda važniji politički interesi, piše DW.\nKako to u svom izveštaju primećuje i nemačka Fondacija Konrad Adenauer, reč je o pravom „ekonomskom krimi-trileru na televizijskom tržištu uoči parlamentarnih izbora 26. aprila“.\nBIRODIfondacija konrad adenauerNedim Sejdinovićsloboda medijaSupernovaTelekom SrbijaTelevizija N1United GroupUnited MediaZoran Gavrilović